               IL-KUMMISSJONI EWROPEA
            Brussell, 21.10.2016
            COM(2016) 668 final
            2016/0329(NLE)
            Proposta għal
            DEĊIŻJONI TAL-KUNSILL
            dwar il-konklużjoni ta’ Ftehim fil-forma ta’ Skambju ta’ Ittri bejn l-Unjoni Ewropea u r-Renju tan-Norveġja dwar l-akkumulazzjoni ta' oriġini bejn l-Unjoni Ewropea, l-Iżvizzera, ir-Renju tan-Norveġja u t-Turkija fil-qafas tas-Sistema Ġeneralizzata ta’ Preferenzi tal-Unjoni Ewropea

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               •Ir-raġunijiet għall-proposta u l-għanijiet tagħha

               Il-proposta ssir fil-kuntest tar-riforma tar-regoli tal-oriġini tas-Sistema Ġeneralizzata ta' Preferenzi (SĠP) tal-2010 introdotta permezz tar-Regolament (UE) Nru 1063/2010 tat-18 ta’ Novembru 2010, li emenda r-Regolament (KEE) Nru 2454/93.

               Ir-riforma inkludiet kundizzjonalment lit-Turkija fis-sistema ta’ akkumulazzjoni ta' oriġini li kienet tintuża sa dak iż-żmien bejn l-Unjoni, l-Iżvizzera u n-Norveġja.

               Ir-riforma introduċiet ukoll sistema ġdida ta’ ċertifikazzjoni tal-oriġini minn esportaturi reġistrati, li l-applikazzjoni tagħha qed tiġi ddifferita sal-1 ta’ Jannar 2017.

               Abbażi tal-elementi ta’ hawn fuq, l-istrument legali eżistenti applikabbli għas-sistema ta’ akkumulazzjoni ta' oriġini bejn l-Unjoni u n-Norveġja għandu jiġi rivedut. Dan huwa l-għan ta’ din il-proposta.

               •Il-konsistenza mad-dispożizzjonijiet ta’ politika eżistenti fil-qasam ta’ politika

                  Il-proposta hija konsistenti mal-politika tal-kummerċ komuni, partikolarment fl-oqsma tad-dwana, taċ-ċirkolazzjoni libera ta’ oġġetti u tar-regoli tal-oriġini.

               •Il-konsistenza ma' politiki oħra tal-Unjoni

                  Mhux applikabbli

               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ

               •Il-bażi ġuridika

               It-Trattat dwar il-Funzjonament tal-Unjoni Ewropea, u partikolarment l-Artikolu 218(6) tiegħu;
                  id-Deċiżjoni tal-Kunsill Nru 2001/101/KE tal-05.12.2000.

               •Is-sussidjarjetà (għall-kompetenza mhux esklużiva)

                  Il-proposta hija marbuta mal-politika tal-kummerċ komuni, li hija kompetenza esklużiva tal-Unjoni.

               •Il-proporzjonalità

               Din il-proposta hija konformi mal-prinċipju tal-proporzjonalità billi l-effetti tagħha huma strettament limitati għal dak li huwa neċessarju biex tipprovdi għal estensjoni lit-Turkija tal-akkumulazzjoni eżistenti fir-rigward ta’ prodotti ta’ oriġini Żvizzera u Norveġiża.

               •L-għażla tal-istrument

               Skont l-Artikolu 218(6) tat-Trattat dwar il-Funzjonament tal-Unjoni Ewropea, il-Kunsill għandu jadotta Deċiżjoni li tawtorizza l-konklużjoni tal-Ftehim fuq proposta min-negozjatur. Din hija proposta għal Deċiżjoni ta’ din ix-xorta.

               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET TAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post / kontrolli tal-idoneità tal-leġiżlazzjoni eżistenti

                  Mhux applikabbli

               •Konsultazzjonijiet mal-partijiet ikkonċernati

               Il-konsultazzjonijiet mal-partijiet interessati wasslu għal Ftehim aċċettat b'mod sħiħ fl-elementi kollha tiegħu.

               •Il-ġbir u l-użu tal-għarfien espert

                  Mhux applikabbli

               •Il-valutazzjoni tal-impatt

                  Ma twettqet l-ebda Valutazzjoni tal-Impatt fir-rigward tal-pjan direzzjonali ta’ akkumpanjament u tal-Linji Gwida dwar ir-Regolamentazzjoni Aħjar, għaliex il-proposta tikkonċerna l-akkumulazzjoni ta' oriġini bejn l-Unjoni, l-Iżvizzera, in-Norveġja u t-Turkija, sistema li diġà kienet eżistenti u li issa hija adattata sabiex jiġu ssodisfati r-rekwiżiti tekniċi tal-implimentazzjoni tas-sistema REX mill-1 ta’ Jannar 2017.

               •Idoneità regolatorja u simplifikazzjoni

                  Mhux applikabbli

               •Drittijiet fundamentali

                  Il-proposta ma għandhiex konsegwenzi għall-ħarsien tad-drittijiet fundamentali.

               4.L-IMPLIKAZZJONIJIET BAĠITARJI

                  Mhux applikabbli

               5.ELEMENTI OĦRA

               •Il-pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar

                  Il-miżura se tiġi vvalutata regolarment mill-Partijiet li se jkunu involuti f’kuntatti regolari, sessjonijiet ta’ taħriġ u laqgħat relatati mal-implimentazzjoni tas-sistema REX.

               •Id-dokumenti ta’ spjegazzjoni (għad-direttivi)

                  Mhux applikabbli

               •Spjegazzjoni fid-dettall tad-dispożizzjonijiet speċifiċi tal-proposta

               Il-Ftehim preċedenti fil-forma ta’ Skambju ta’ Ittri bejn il-Komunità u kull wieħed mill-pajjiżi tal-EFTA, li jagħti preferenzi fuq it-tariffi skont is-Sistema Ġeneralizzata tal-Preferenzi (in-Norveġja u l-Iżvizzera), u li jipprovdi li l-oġġetti b’kontenut ta' oriġini Żvizzera jew Norveġiża għandhom jiġu ttrattati mal-wasla tagħhom fit-territorju doganali tal-Komunità bħala oġġetti b’kontenut ta’ oriġini Komunitarja, approvat f’isem il-Komunità Ewropea (id-Deċiżjoni tal-Kunsill tal-05.12.2000), jeħtieġ li jiġi sostitwit bi Ftehim ġdid li jqis ir-riforma tar-regoli tal-oriġini tas-SĠP adottati permezz tar-Regolament Nru 1063/2010 tat-18.11.2010. Wara l-awtorizzazzjoni mogħtija mill-Kunsill lill-Kummissjoni fit-8 ta’ Marzu 2012, saru u ġew konklużi negozjati man-Norveġja dwar dan il-Ftehim ġdid.

               2016/0329 (NLE)

               Proposta għal

               DEĊIŻJONI TAL-KUNSILL

               dwar il-konklużjoni ta’ Ftehim fil-forma ta’ Skambju ta’ Ittri bejn l-Unjoni Ewropea u r-Renju tan-Norveġja dwar l-akkumulazzjoni ta' oriġini bejn l-Unjoni Ewropea, l-Iżvizzera, ir-Renju tan-Norveġja u t-Turkija fil-qafas tas-Sistema Ġeneralizzata ta’ Preferenzi tal-Unjoni Ewropea

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207, flimkien mal-Artikolu 218(6)(a)(v) tiegħu,

               Wara li kkunsidra l-proposta mill-Kummissjoni Ewropea,

               Wara li kkunsidra l-approvazzjoni tal-Parlament Ewropew,

               Billi:

               (1)Skont l-Artikolu 41(b) tar-Regolament Delegat tal-Kummissjoni (UE) Nru 2015/2446
                  1
               , prodotti li nkisbu fin-Norveġja, fl-Iżvizzera jew fit-Turkija li jinkorporaw materjali li ma jkunux inkisbu kompletament hemmhekk għandhom jitqiesu bħala prodotti li joriġinaw f’pajjiż benefiċjarju, dment li tali materjali jkunu għaddew minn xogħol jew ipproċessar suffiċjenti fis-sens tal-Artikolu 45 ta’ dak ir-Regolament Delegat (sistema ta’ akkumulazzjoni).

               (2)Skont l-Artikolu 54 tar-Regolament Delegat tal-Kummissjoni (UE) Nru 2015/2446, is-sistema ta’ akkumulazzjoni tapplika bil-kundizzjoni li n-Norveġja tagħti, b’mod reċiproku, l-istess trattament lill-prodotti li joriġinaw f’pajjiżi benefiċjarji li jinkorporaw materjali li joriġinaw fl-Unjoni.

               (3)Sa fejn hija kkonċernata n-Norveġja, din is-sistema ta’ akkumulazzjoni ġiet stabbilita inizjalment permezz ta’ Ftehim fil-forma ta’ Skambju ta’ Ittri bejn l-Unjoni u n-Norveġja. Dan l-iskambju ta’ ittri seħħ fid-29 ta' Jannar 2001, wara li l-Kunsill kien ta l-approvazzjoni tiegħu bid-Deċiżjoni 2001/101/KE
                  2
               .

               (4)Sabiex tiġi żgurata l-applikazzjoni ta’ kunċett tal-oriġini li jikkorrispondi għaldak stabbilit fir-regoli ta’ oriġini tas-Sistema Ġeneralizzata tal-Preferenzi (“SĠP”) tal-Unjoni, in-Norveġja mmodifikat ir-regoli tal-oriġini tas-SĠP tagħha. Għalhekk, huwa meħtieġ li jiġi rivedut il-Ftehim fil-forma ta’ Skambju ta’ Ittri bejn l-Unjoni u n-Norveġja.

               (5)Is-sistema ta’ aċċettazzjoni reċiproka taċ-ċertifikati ta' oriġini ta’ sostituzzjoni, Formola A, mill-Unjoni, min-Norveġja u mill-Iżvizzera għandha tkompli fl-ambitu tal-iskambju ta’ ittri rivedut u tiġi applikata mit-Turkija b’mod kondizzjonali, sabiex jiġi ffaċilitat il-kummerċ bejn l-Unjoni, in-Norveġja, l-Iżvizzera u t-Turkija.

               (6)Barra minn hekk, ir-regoli tal-oriġini fis-SĠP tal-Unjoni jipprevedu l-implimentazzjoni ta’ sistema ġdida għall-istabbiliment tal-provi ta’ oriġini minn esportaturi reġistrati, li għandha tiġi applikata mill-1 ta’ Jannar 2017. F'dan ir-rigward, jeħtieġ ukoll li jsiru modifiki fl-iskambju ta’ ittri.

               (7)Sabiex jantiċipa l-applikazzjoni ta’ dik is-sistema ġdida u r-regoli relatati magħha, fit-8 ta’ Marzu 2012, il-Kunsill awtorizza lill-Kummissjoni tinnegozja Ftehim man-Norveġja, fil-forma ta’ skambju ta’ ittri, dwar l-aċċettazzjoni reċiproka taċ-ċertifikati ta' oriġini ta' sostituzzjoni, Formola A, jew dikjarazzjonijiet ta’ sostituzzjoni dwar l-oriġini u li jipprovdi li l-prodotti b’kontenut ta’ oriġini Norveġiża, Żvizzera jew Torka għandhom jiġu ttrattati mal-wasla tagħhom fit-territorju doganali tal-Komunità bħala prodotti b’kontenut ta’ oriġini mill-Unjoni.

               (8)In-negozjati man-Norveġja saru mill-Kummissjoni u wasslu għal Ftehim fil-forma ta’ Skambju ta’ Ittri.

               (9)Il-Ftehim għandu jiġi approvat f'isem l-Unjoni,

               ADOTTA DIN ID-DEĊIŻJONI:

               Artikolu 1

               Il-Ftehim fil-forma ta’ Skambju ta’ Ittri bejn l-Unjoni Ewropea u r-Renju tan-Norveġja dwar l-akkumulazzjoni ta' oriġini bejn l-Unjoni Ewropea, l-Iżvizzera, ir-Renju tan-Norveġja u t-Turkija fil-qafas tas-Sistema Ġeneralizzata ta’ Preferenzi tal-Unjoni Ewropea ("il-Ftehim") huwa b'dan approvat f'isem l-Unjoni.

               It-test tal-Ftehim fil-forma ta' Skambju ta' Ittri jinsab mehmuż ma' din id-Deċiżjoni.

               Artikolu 2

               Il-President tal-Kunsill għandu jaħtar lill-persuna li jkollha s-setgħa li tipproċedi, f’isem l-Unjoni Ewropea, bin-notifika prevista fil-paragrafu 18 tal-Ftehim fil-forma ta' Skambju ta' Ittri, sabiex tespremi l-kunsens tal-Unjoni Ewropea li tintrabat bil-Ftehim.

               Artikolu 3

               Din id-Deċiżjoni tidħol fis-seħħ fl-1 ta’ Jannar 2017.

               Magħmul fi Brussell,

                     Għall-Kunsill

                     Il-President

                     (1)
                  Ir-Regolament Delegat tal-Kummissjoni (UE) 2015/2446 tat-28 ta’ Lulju 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta’ regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni (ĠU L 343, 29.12.2015, p.1).

                     (2)
                  Id-Deċiżjoni tal-Kunsill 2001/101/KE tal-5 ta' Diċembru 2000 fir-rigward tal-approvazzjoni ta' Ftehim fil-forma ta' Skambju ta' Ittri bejn il-Komunità u kull wieħed mill-pajjiżi EFTA illi jagħti preferenzi fuq it-tariffi taħt is-Sistema Ġeneralizzata tal-Preferenzi (in-Norveġja u l-Iżvizzera), illi jipprovdi illi l-merkanzija illi toriġina fin-Norveġja jew l-Iżvizzera għandha tiġi trattata hekk kif tidħol fit-territorju doganali tal-Komunità bl-istess mod tal-merkanzija illi jkollha kontenut tal-oriġini Komunitarja (ftehim reċiproku) (ĠU L 38, 8.2.2001, p. 24).

    ---documentbreak---

               IL-KUMMISSJONI EWROPEA
            Brussell, 21.10.2016
            COM(2016) 668 final
            ANNESS
            tal-Proposta għal DEĊIŻJONI TAL-KUNSILL
            dwar il-konklużjoni ta' Ftehim fil-forma ta' Skambju ta' Ittri bejn l-Unjoni Ewropea u r-Renju tan-Norveġja dwar l-akkumulazzjoni ta' oriġini bejn l-Unjoni Ewropa, l-Iżvizzera, ir-Renju tan-Norveġja u t-Turkija fil-qafas tas-Sistema Ġeneralizzata ta' Preferenzi tal-Unjoni Ewropea

               Ftehim fil-forma ta’ Skambju ta’ Ittri bejn l-Unjoni Ewropea u r-Renju tan-Norveġja dwar l-akkumulazzjoni ta’ oriġini bejn l-Unjoni Ewropea, l-Iżvizzera, ir-Renju tan-Norveġja u t-Turkija fil-qafas tas-Sistema Ġeneralizzata ta’ Preferenzi tal-Unjoni Ewropea

               A. Ittra mill-Unjoni

                     …, …

                     [post u data]

               Sinjur,

               1. L-Unjoni Ewropea (“l-Unjoni”) u r-Renju tan-Norveġja (“in-Norveġja”) bħala l-Partijiet għal dan il-Ftehim jirrikonoxxu li, għall-finijiet tas-Sistema Ġeneralizzata ta’ Preferenzi (“SĠP”), iż-żewġ Partijiet japplikaw regoli ta’ oriġini simili bil-prinċipji ġenerali li ġejjin:

               (a)id-definizzjoni tal-kunċett ta’ prodotti oriġinarji msejsa fuq l-istess kriterji;

               (b)dispożizzjonijiet għal-akkumulazzjoni reġjonali ta' oriġini;

               (c)dispożizzjonijiet għall-applikazzjoni ta’ akkumulazzjoni għal materjali li joriġinaw, fis-sens tar-regoli ta’ oriġini tas-SĠP tagħhom, fl-Unjoni, fl-Iżvizzera, fin-Norveġja jew fit-Turkija;

               (d)dispożizzjonijiet għat-tolleranza ġenerali għal materjali mhux oriġinarji;

               (e)dispożizzjonijiet għan-nonalterazzjoni ta’ prodotti mill-pajjiż benefiċjarju;

               (f)dispożizzjonijiet għall-ħruġ jew biex isiru provi tal-oriġini ta’ sostituzzjoni;

               (g)rekwiżit għall-kooperazzjoni amministrattiva mal-awtoritajiet kompetenti fil-pajjiżi benefiċjarji dwar il-kwistjoni tal-provi tal-oriġini.

               2. L-Unjoni u n-Norveġja għandhom jirrikonoxxu li materjali li joriġinaw, fis-sens tar-regoli ta’ oriġini tas-SĠP rispettivi tagħhom, fl-Unjoni, fl-Iżvizzera, fin-Norveġja jew fit-Turkija, jakkwistaw l-oriġini ta’ pajjiż benefiċjarju tal-iskema tas-SĠP ta’ kwalunkwe waħda mill-Partijiet jekk f’dak il-pajjiż benefiċjajru jgħaddu minn ħidma jew proċessar li jmur lil hinn mill-operazzjonijiet meqjusa bħala ħidma jew proċessar insuffiċjenti biex jingħata l-istatus ta’ prodotti oriġinarji. Dan is-subparagrafu għandu japplika għal materjali oriġinarji fl-Iżvizzera u fit-Turkija, soġġett għat-twettiq tal-kundizzjonijiet stabbiliti rispettivament fil-paragrafi 15 u 16.

               L-awtoritajiet doganali tal-Istati Membri tal-Unjoni u tan-Norveġja għandhom jipprovdu lil xulxin b'kooperazzjoni amministrattiva adatta b'mod partikolari għall-finijiet tal-verifika sussegwenti tal-provi tal-oriġini fir-rigward tal-materjali msemmija fis-subparagrafu preċedenti. Id-dispożizzjonijiet dwar il-kooperazzjoni amministrattiva stabbilita fil-Protokoll Nru 3 għall-Ftehim tal-14 ta' Mejju 1973 bejn il-Komunità Ekonomika Ewropea u r-Renju tan-Norveġja għandhom jiġu applikati.

               Id-dispożizzjonijiet ta’ dan il-paragrafu ma għandhomx japplikaw għal prodotti tal-Kapitoli 1 sa 24 tas-Sistema Armonizzata għad-Deskrizzjoni u Kodifikazzjoni ta' Merkanzija adottata mill-Organizzazzjoni stabbilita mill-Konvenzjoni li tistabbilixxi Kunsill għall-Kooperazzjoni Doganali, magħmula fi Brussell fil-15 ta’ Diċembru 1950 (“Sistema Armonizzata”).

               3. L-Unjoni u n-Norveġja b’dan jintrabtu li jaċċettaw provi tal-oriġini ta’ sostituzzjoni fil-forma ta’ ċertifikati ta’ oriġini ta’ sostituzzjoni Formola A (“ċertifikati ta’ sostituzzjoni”) maħruġa mill-awtoritajiet doganali tal-Parti l-oħra u dikjarazzjonijiet ta’ sostituzzjoni dwar l-oriġini magħmula minn rikonsenjaturi tal-Parti l-oħra, reġistrati għal dak il-għan.

               Kull Parti tista’ tivvaluta l-eliġibbiltà għal trattament preferenzjali ta’ prodotti koperti minn provi tal-oriġini ta’ sostituzzjoni skont il-leġiżlazzjoni proprja tagħha.

               4. Kull Parti għandha tipprovdi li l-kundizzjonijiet li ġejjin jiġu rispettati qabel il-ħruġ jew it-tħejjija ta’ prova tal-oriġini ta’ sostituzzjoni:

               (a)provi tal-oriġini ta’ sostituzzjoni jistgħu jinħarġu jew isiru biss jekk il-provi tal-oriġini inizjali kienu nħarġu jew tħejjew skont il-leġiżlazzjoni applikabbli fl-Unjoni jew fin-Norveġja;

               (b)biss fejn prodotti ma jkunux ġew rilaxxati għal ċirkolazzjoni ħielsa f’Parti, prova tal-oriġini jew prova tal-oriġini ta’ sostituzzjoni tista' tiġi sostitwita bi prova tal-oriġini ta’ sostituzzjoni waħda jew aktar għall-finijiet li jintbagħtu l-prodotti kollha, jew xi wħud minnhom, koperti mill-prova tal-oriġini inizjali minn dik il-Parti għall-Parti l-oħra;

               (c)il-prodotti għandhom ikunu baqgħu taħt is-superviżjoni doganali fil-Parti ta’ rikonsenja u ma għandhomx ikunu ġew alterati, trasformati bi kwalunkwe mod, jew soġġetti għal operazzjonijiet minbarra dawk meħtieġa għall-preżervazzjoni tagħhom fil-kundizzjoni tagħhom (“prinċipju ta’ nonalterazzjoni”).

               (a)fil-każ fejn prodotti kisbu status oriġinarju taħt deroga għar-regoli ta’ oriġini mogħtija minn Parti, provi tal-oriġini ta’ sostituzzjoni ma għandhomx jinħarġu jew isiru jekk il-prodotti jiġu kkonsenjati mill-ġdid lill-Parti l-oħra;

               (b)Provi tal-oriġini ta’ sostituzzjoni jistgħu jinħarġu mill-awtoritajiet doganali jew magħmula mir-rikonsenjaturi fejn il-prodotti li għandhom jiġu rikonsenjati għat-territorju tal-Parti l-oħra jkunu kisbu status oriġinarju permezz ta’ akkumulazzjoni reġjonali;

               (c)Provi tal-oriġini ta’ sostituzzjoni jistgħu jinħarġu mill-awtoritajiet doganali jew isiru mir-rikonsenjaturi jekk il-prodotti li għandhom jiġu rikonsenjati għat-territorju tal-Parti l-oħra ma jingħatawx trattament preferenzjali mill-Parti rikonsenjatriċi.

               5. Għall-finijiet tas-subparagrafu 4(c), japplika dan li ġej:

               Fejn jidher li hemm raġunijiet għal dubju fir-rigward tal-konformità mal-prinċipju ta’ nonalterazzjoni, l-awtoritajiet doganali tal-Parti ta’ destinazzjoni finali jistgħu jitolbu lid-dikjarant biex jipprovdi evidenza ta’ konformità ma’ dak il-prinċipju, li tista’ tingħata bi kwalunkwe mod.

               Fuq it-talba tar-rikonsenjatur, l-awtoritajiet doganali tal-Parti rikonsenjatriċi għandhom jiċċertifikaw li l-prodotti baqgħu taħt is-superviżjoni doganali tul is-soġġorn tagħhom fit-territorju ta’ dik il-Parti u li ma ngħatat l-ebda awtorizzazzjoni mill-awtoritajiet doganali biex matul il-ħażna tagħhom fit-territorju tal-Parti jiġu alterati, trasformati bi kwalunkwe mod, jew soġġetti għal ħidmiet minbarra dawk meħtieġa għall-preżervazzjoni tagħhom fil-kundizzjoni tagħhom.

               Fejn l-evidenza ta’ sostituzzjoni hija ċertifikat ta’ sostituzzjoni, l-awtoritajiet doganali tal-Parti ta’ destinazzjoni finali ma għandhomx jitolbu ċertifikat ta’ nonmanipulazzjoni għaż-żmien li l-prodotti kienu fil-Parti l-oħra.

               6. Kull Parti għandha tiżgura li:

               (a)
                     fejn il-provi tal-oriġini ta’ sostituzzjoni jikkorrispondu mal-provi tal-oriġini inizjali maħruġa jew magħmula fil-pajjiż benefiċjajru tal-iskema tas-SĠP tal-Unjoni u ta’ dik tan-Norveġja, l-awtoritajiet doganali tal-Istati Membri tal-Unjoni u tan-Norveġja għandhom jipprovdu lil xulxin b’kooperazzjoni amministrattiva adatta għall-finijiet ta’ verifika sussegwenti ta’ dawn il-provi tal-oriġini ta’ sostituzzjoni. Fuq it-talba tal-Parti ta’ destinazzjoni finali, l-awtoritajiet doganali tal-Parti rikonsenjatriċi għandhom iniedu u jsewgu l-proċedura ta’ verifika sussegwenti tal-provi tal-oriġini inizjali korrispondenti;

               (b)
                     meta l-provi tal-oriġini ta’ sostituzzjoni jikkorrispondu mal-provi tal-oriġini inizjali maħruġa jew magħmula f’pajjiż esklussivament benefiċjarju tal-iskema tas-SĠP tal-Parti ta’ destinazzjoni finali, dik il-Parti għandha twettaq il-proċedura ta’ verifika sussegwenti tal-provi tal-oriġini inizjali f’kooperazzjoni mal-pajjiż benefiċjarju. Il-provi tal-oriġini inizjali li jikkorrispondu mal-provi tal-oriġini ta’ sostituzzjoni taħt verifika jew, fejn ikun il-każ, kopji tal-provi tal-oriġini injizjali li jikkorrispondu mal-provi tal-oriġini ta’ sostituzzjoni taħt verifika għandhom jiġu pprovduti mill-awtoritajiet doganali tal-Parti rikonsenjatriċi lill-awtoritajiet doganali tal-Parti ta’ destinazzjoni finali sabiex ikunu jistgħu jwettqu l-proċedura ta’ verifika sussegwenti.

               7. Kull Parti għandha tiżgura li:

               (a)il-kaxxa ta' fuq, fuq in-naħa tal-lemin taċ-ċertifikat ta’ sostituzzjoni għandha tindika l-isem tal-pajjiż intermedjarju ta’ rikonsenja fejn jinħareġ;

               (b)il-kaxxa 4 għandu jkun fiha l-kliem “replacement certificate” jew “certificat de remplacement” (“ċertifikat ta’ sostituzzjoni”), kif ukoll id-data tal-ħruġ taċ-ċertifikat ta’ oriġini inizjali, Formola A, u n-numru tas-serje tiegħu;

               (c)l-isem tar-rikonsenjatur għandu jingħata fil-kaxxa 1;

               (d)l-isem tad-destinatarju finali jista’ jingħata fil-kaxxa 2;

               (e)id-dettalji kollha tal-prodotti rikonsenjati li jidhru fuq iċ-ċertifikat inizjali għandhom jiġu trasferiti għall-kaxex 3 sa 9;

               (f)referenzi għall-fattura tar-rikonsenjatur jistgħu jingħataw fil-kaxxa 10;

               (g)l-awtorità doganali li ħarġet iċ-ċertifikat ta’ sostituzzjoni għandha tapprova l-kaxxa 11. Ir-responsabbiltà tal-awtorità hija limitata għall-ħruġ taċ-ċertifikat ta’ sostituzzjoni. Id-dettalji fil-kaxxa 12 dwar il-pajjiż ta' oriġini u l-pajjiż ta’ destinazzjoni finali għandhom jittieħdu miċ-ċertifikat ta’ oriġini inizjali, Formola A. Ir-rikonsenjatur għandu jiffirma ċ-ċertifikat ta’ oriġini fil-Kaxxa 12. Rikonsenjatur li jiffirma l-kaxxa 12 in bona fede ma għandux ikun responsabbli mill-preċiżjoni tad-dettalji mdaħħla fil-Formola A taċ-ċertifikat ta’ oriġini inizjali;

               (h)l-awtorità doganali li hija mitluba li toħroġ iċ-ċertifikat ta’ sostituzzjoni għandha tniżżel fuq il-Formola A taċ-ċertifikat ta’ oriġini inizjali l-piżijiet, in-numri u n-natura tal-prodotti mibgħuta u tindika fuqha n-numri tas-serje ta’ kull ċertifikat jew ċertifikati ta’ sostituzzjoni. Hija għandha żżomm it-talba għaċ-ċertifikat ta’ sostituzzjoni kif ukoll iċ-ċertifikat ta’ oriġini inizjali Formola A għal mill-inqas tliet snin.

               (i)Iċ-ċertifikati ta’ oriġini ta’ sostituzzjoni għandhom ikunu stabbiliti bl-Ingliż jew bil-Franċiż.

               8. Kull Parti għandha tipprovdi li:

               (a)ir-rikonsenjatur għandu jindika dan li ġej fuq kull dikjarazzjoni ta’ sostituzzjoni dwar l-oriġini:

               (1)id-dettalji kollha tal-prodotti rikonsenjati meħuda mill-prova tal-oriġini inizjali;

               (2)id-data li fiha saret il-prova tal-oriġini inizjali;

               (3)id-dettalji tal-prova tal-oriġini inizjali inkluż, fejn ikun il-każ, informazzjoni dwar akkumulazzjoni applikata għall-merkanzija koperta mid-dikjarazzjoni ta’ oriġini;

               (4)l-isem, l-indirizz u n-numru tal-esportatur reġistrat tiegħu;

               (5)l-isem u l-indirizz tad-destinatarju fl-Unjoni jew fin-Norveġja;

               (6)id-data u l-post meta u fejn issir id-dikjarazzjoni dwar l-oriġini jew meta u fejn jinħareġ iċ-ċertifikat ta’ oriġini;

               (b)kull dikjarazzjoni ta’ sostituzzjoni dwar l-oriġini għandha tkun immarkata “Replacement statement”, jew “Attestation de remplacement” (“Dikjarazzjoni ta’ sostituzzjoni”);

               (c)id-dikjarazzjonijiet ta’ sostituzzjoni dwar l-oriġini għandhom isiru mir-rikonsenjaturi reġistrati fis-sistema elettronika tal-awtoċertifikazzjoni tal-oriġini mill-esportaturi, imsejħa Sistema ta’ Esportaturi Reġistrati (Sistema REX, Registered Exporter System), irrispettivament mill-valur tal-prodotti oriġinarji li jkunu jinsabu fil-konsenja inizjali;

               (d)meta prova tal-oriġini tiġi sostitwita, ir-rikonsenjatur għandu jindika dan li ġej fuq il-prova tal-oriġini inizjali:

               (1)id-data ta’ meta ssir/jsiru d-dikjarazzjoni(jiet) ta’ sostituzzjoni dwar l-oriġini u l-kwantitajiet ta’ merkanzija koperta mid-dikjarazzjoni(jiet) ta’ sostituzzjoni dwar l-oriġini;

               (2)l-isem u l-indirizz tar-rikonsenjatur;

               (3)l-isem u l-indirizz tad-destinatarju/i fl-Unjoni jew fin-Norveġja;

               (e)id-dikjarazzjoni inizjali dwar l-oriġini għandha tkun immarkata bil-kelma “Replaced” jew “Remplacée” (“Sostitwit”);

               (f)dikjarazzjoni ta’ sostituzzjoni dwar l-oriġini għandha tkun valida għal tnax-il xahar mid-data ta’ meta ssir.

               (g)Id-dikjarazzjonijiet ta’ sostituzzjoni dwar l-oriġini għandhom ikunu stabbiliti bl-Ingliż jew bil-Franċiż.

               9. Il-provi tal-oriġini inizjali u kopji tal-provi tal-oriġini ta’ sostituzzjoni għandhom jinżammu mir-rikonsenjatur għal mill-inqas tliet snin minn tmiem is-sena kalendarja li fiha nħarġu jew minn meta saru l-provi tal-oriġini ta’ sostituzzjoni.

               10. Il-Partijiet jaqblu li jikkondividu l-ispejjeż tas-sistema REX skont il-modalitajiet ta’ kooperazzjoni li għandhom jiġu stabbiliti bejn l-awtoritajiet kompetenti tal-Partijiet.

               11. Kwalunkwe differenza bejn il-Partijiet li tirriżulta mill-interpretazzjoni jew mill-applikazzjoni ta’ dan il-Ftehim għandha tiġi riżolta biss b’negozjati bilaterali bejn il-Partijiet. Jekk id-differenzi jistgħu jaffettwaw l-interessi tal-Iżvizzera u/jew tat-Turkija, dawn għandhom jiġu kkonsultati.

               12. Il-Partijiet jistgħu jemendaw dan il-Ftehim bi ftehim reċiproku bil-miktub fi kwalunkwe ħin. Iż-żewġ Partijiet għandhom jidħlu f’konsultazzjoni fir-rigward ta’ emendi possibbli għal dan il-Ftehim fuq it-talba ta’ waħda mill-Partijiet. Jekk l-emendi jistgħu jaffettwaw l-interessi tal-Iżvizzera u/jew tat-Turkija, dawn għandhom jiġu kkonsultati. Emendi bħal dawn għandhom jidħlu fis-seħħ f’data miftiehma reċiprokament, ladarba ż-żewġ Partijiet ikunu nnotifikaw lil xulxin bit-tlestija tar-rekwiżiti interni rispettivi tagħhom.

               13. Fil-każ ta’ dubji serji dwar il-funzjonament tajjeb ta’ dan il-Ftehim, kwalunkwe Parti tista’ tissospendi l-applikazzjoni tagħha diment li l-Parti l-oħra tkun ġiet innotifikata bil-miktub tliet xhur bil-quddiem.

               14. Dan il-Ftehim jista’ jintemm minn kwalunkwe Parti diment li l-Parti l-oħra tkun ġiet innotifikata bil-miktub tliet xhur bil-quddiem.

               15. L-ewwel subparagrafu tal-paragrafu 2 għandu japplika għal materjali li joriġinaw fl-Iżvizzera biss jekk il-Partijiet ikunu kkonkludew ftehim simili mal-Iżvizzera u nnotifikaw lil xulxin bit-twettiq ta’ din il-kundizzjoni.

               16. L-ewwel subparagrafu tal-paragrafu 2 għandu japplika għal materjali li joriġinaw fit-Turkija
                  1
                biss jekk il-Partijiet ikunu kkonkludew ftehim simili mat-Turkija u jkunu nnotifikaw lil xulxin bit-twettiq ta’ din il-kundizzjoni.

               17. Mid-dħul fis-seħħ tal-Ftehim bejn in-Norveġja u t-Turkija skont l-ewwel subparagrafu tal-paragrafu 2 ta’ dan il-Ftehim, u soġġett għal reċiproċità mit-Turkija, kull Parti tista’ tipprovdi li provi tal-oriġini ta’ sostituzzjoni għal prodotti li jinkorporaw materjali li joriġinaw fit-Turkija li jkunu ġew proċessati taħt akkumulazzjoni bilaterali fil-pajjiżi benefiċjarji tas-SĠP jistgħu jinħarġu jew isiru fil-Partijiet.

               18. Dan il-Ftehim għandu jidħol fis-seħħ f’data miftiehma reċiprokament, ladarba l-Unjoni u n-Norveġja jkunu notifikaw lil xulxin bit-twettiq tal-proċeduri ta’ adozzjoni interni meħtieġa tagħhom. Minn dik id-data, huwa għandu jissostitwixxi l-Ftehim fil-forma ta’ Skambju ta’ Ittri ffirmat fl-14 ta’ Diċembru 2000
                  2
               .

               Inkun obbligat lejk kieku kellek tikkonferma li l-Gvern tiegħek jaqbel ma’ dan t’hawn fuq.

               Għandi l-unur nipproponi li, jekk dan ta’ hawn fuq huwa aċċettabbli għall-Gvern tiegħek, din l-ittra u l-konferma tiegħek għandhom flimkien jikkostitwixxu Ftehim bejn l-Unjoni Ewropea u r-Renju tan-Norveġja.

               Jekk jogħġbok aċċetta, Sinjur, l-assigurazzjoni tal-ogħla rispett tiegħi.

               Għall-Unjoni Ewropea,

               B. Ittra min-Norveġja

               Sinjur,

               Għandi l-unur ninfurmak li rċevejna l-ittra tiegħek li taqra kif ġej:

               1. L-Unjoni u n-Norveġja bħala l-Partijiet għal dan il-Ftehim jirrikonoxxu li, għall-finijiet tas-Sistema Ġeneralizzata ta’ Preferenzi (“SĠP”), iż-żewġ Partijiet japplikaw regoli ta’ oriġini simili mal-prinċipji ġenerali li ġejjin:

               (a)id-definizzjoni tal-kunċett ta’ prodotti oriġinarji msejsa fuq l-istess kriterji;

               (b)dispożizzjonijiet għal-akkumulazzjoni reġjonali ta' oriġini;

               (c)dispożizzjonijiet għall-applikazzjoni ta’ akkumulazzjoni għal materjali li joriġinaw, fis-sens tar-regoli ta’ oriġini tas-SĠP tagħhom, fl-Unjoni, fl-Iżvizzera, fin-Norveġja jew fit-Turkija;

               (d)dispożizzjonijiet għat-tolleranza ġenerali għal materjali mhux oriġinarji;

               (e)dispożizzjonijiet għan-nonalterazzjoni ta’ prodotti mill-pajjiż benefiċjarju;

               (f)dispożizzjonijiet għall-ħruġ jew biex isiru provi tal-oriġini ta’ sostituzzjoni;

               (g)rekwiżit għall-kooperazzjoni amministrattiva mal-awtoritajiet kompetenti fil-pajjiżi benefiċjarji dwar il-kwistjoni tal-provi tal-oriġini.

               2. L-Unjoni u n-Norveġja għandhom jirrikonoxxu li materjali li joriġinaw, fis-sens tar-regoli ta’ oriġini tas-SĠP rispettivi tagħhom, fl-Unjoni, fl-Iżvizzera, fin-Norveġja jew fit-Turkija, jakkwistaw l-oriġini ta’ pajjiż benefiċjarju tal-iskema tas-SĠP ta’ kwalunkwe waħda mill-Partijiet jekk f’dak il-pajjiż benefiċjajru jgħaddu minn ħidma jew proċessar li jmur lil hinn mill-operazzjonijiet meqjusa bħala ħidma jew proċessar insuffiċjenti biex jingħata l-istatus ta’ prodotti oriġinarji. Dan is-subparagrafu għandu japplika għal materjali oriġinarji fl-Iżvizzera u fit-Turkija, soġġett għat-twettiq tal-kundizzjonijiet stabbiliti rispettivament fil-paragrafi 15 u 16.

               L-awtoritajiet doganali tal-Istati Membri tal-Unjoni u tan-Norveġja għandhom jipprovdu lil xulxin b'kooperazzjoni amministrattiva adatta b'mod partikolari għall-finijiet tal-verifika sussegwenti tal-provi tal-oriġini fir-rigward tal-materjali msemmija fis-subparagrafu preċedenti. Id-dispożizzjonijiet dwar il-kooperazzjoni amministrattiva stabbilita fil-Protokoll Nru 3 għall-Ftehim tal-14 ta' Mejju 1973 bejn il-Komunità Ekonomika Ewropea u r-Renju tan-Norveġja għandhom jiġu applikati.

               Id-dispożizzjonijiet ta’ dan il-paragrafu ma għandhomx japplikaw għal prodotti tal-Kapitoli 1 sa 24 tas-Sistema Armonizzata għad-Deskrizzjoni u Kodifikazzjoni ta' Merkanzija adottata mill-Organizzazzjoni stabbilita mill-Konvenzjoni li tistabbilixxi Kunsill għall-Kooperazzjoni Doganali, magħmula fi Brussell fil-15 ta’ Diċembru 1950 (“Sistema Armonizzata”).

               3. L-Unjoni u n-Norveġja b’dan jintrabtu li jaċċettaw provi tal-oriġini ta’ sostituzzjoni fil-forma ta’ ċertifikati ta’ oriġini ta’ sostituzzjoni Formola A (“ċertifikati ta’ sostituzzjoni”) maħruġa mill-awtoritajiet doganali tal-Parti l-oħra u dikjarazzjonijiet ta’ sostituzzjoni dwar l-oriġini magħmula minn rikonsenjaturi tal-Parti l-oħra, reġistrati għal dak il-għan.

               Kull Parti tista’ tivvaluta l-eliġibbiltà għal trattament preferenzjali ta’ prodotti koperti minn provi tal-oriġini ta’ sostituzzjoni skont il-leġiżlazzjoni proprja tagħha.

               4. Kull Parti għandha tipprovdi li l-kundizzjonijiet li ġejjin jiġu rispettati qabel il-ħruġ jew it-tħejjija ta’ prova tal-oriġini ta’ sostituzzjoni:

               (a)provi tal-oriġini ta’ sostituzzjoni jistgħu jinħarġu jew isiru biss jekk il-provi tal-oriġini inizjali kienu nħarġu jew tħejjew skont il-leġiżlazzjoni applikabbli fl-Unjoni jew fin-Norveġja;

               (b)biss fejn prodotti ma jkunux ġew rilaxxati għal ċirkolazzjoni ħielsa f’Parti, prova tal-oriġini jew prova tal-oriġini ta’ sostituzzjoni tista' tiġi sostitwita bi prova tal-oriġini ta’ sostituzzjoni waħda jew aktar għall-finijiet li jintbagħtu l-prodotti kollha, jew xi wħud minnhom, koperti mill-prova tal-oriġini inizjali minn dik il-Parti għall-Parti l-oħra;

               (c)il-prodotti għandhom ikunu baqgħu taħt is-superviżjoni doganali fil-Parti ta’ rikonsenja u ma għandhomx ikunu ġew alterati, trasformati bi kwalunkwe mod, jew soġġetti għal operazzjonijiet minbarra dawk meħtieġa għall-preżervazzjoni tagħhom fil-kundizzjoni tagħhom (“prinċipju ta’ nonalterazzjoni”).

               (a)fil-każ fejn prodotti kisbu status oriġinarju taħt deroga għar-regoli ta’ oriġini mogħtija minn Parti, provi tal-oriġini ta’ sostituzzjoni ma għandhomx jinħarġu jew isiru jekk il-prodotti jiġu kkonsenjati mill-ġdid lill-Parti l-oħra;

               (b)Provi tal-oriġini ta’ sostituzzjoni jistgħu jinħarġu mill-awtoritajiet doganali jew magħmula mir-rikonsenjaturi fejn il-prodotti li għandhom jiġu rikonsenjati għat-territorju tal-Parti l-oħra jkunu kisbu status oriġinarju permezz ta’ akkumulazzjoni reġjonali;

               (c)Provi tal-oriġini ta’ sostituzzjoni jistgħu jinħarġu mill-awtoritajiet doganali jew isiru mir-rikonsenjaturi jekk il-prodotti li għandhom jiġu rikonsenjati għat-territorju tal-Parti l-oħra ma jingħatawx trattament preferenzjali mill-Parti rikonsenjatriċi.

               5. Għall-finijiet tas-subparagrafu 4(c), japplika dan li ġej:

               Fejn jidher li hemm raġunijiet għal dubju fir-rigward tal-konformità mal-prinċipju ta’ nonalterazzjoni, l-awtoritajiet doganali tal-Parti ta’ destinazzjoni finali jistgħu jitolbu lid-dikjarant biex jipprovdi evidenza ta’ konformità ma’ dak il-prinċipju, li tista’ tingħata bi kwalunkwe mod.

               Fuq it-talba tar-rikonsenjatur, l-awtoritajiet doganali tal-Parti rikonsenjatriċi għandhom jiċċertifikaw li l-prodotti baqgħu taħt is-superviżjoni doganali tul is-soġġorn tagħhom fit-territorju ta’ dik il-Parti u li ma ngħatat l-ebda awtorizzazzjoni mill-awtoritajiet doganali biex matul il-ħażna tagħhom fit-territorju tal-Parti jiġu alterati, trasformati bi kwalunkwe mod, jew soġġetti għal ħidmiet minbarra dawk meħtieġa għall-preżervazzjoni tagħhom fil-kundizzjoni tagħhom.

               Fejn l-evidenza ta’ sostituzzjoni hija ċertifikat ta’ sostituzzjoni, l-awtoritajiet doganali tal-Parti ta’ destinazzjoni finali ma għandhomx jitolbu ċertifikat ta’ nonmanipulazzjoni għaż-żmien li l-prodotti kienu fil-Parti l-oħra.

               6. Kull Parti għandha tiżgura li:

               (a)
                     fejn il-provi tal-oriġini ta’ sostituzzjoni jikkorrispondu mal-provi tal-oriġini inizjali maħruġa jew magħmula fil-pajjiż benefiċjajru tal-iskema tas-SĠP tal-Unjoni u ta’ dik tan-Norveġja, l-awtoritajiet doganali tal-Istati Membri tal-Unjoni u tan-Norveġja għandhom jipprovdu lil xulxin b’kooperazzjoni amministrattiva adatta għall-finijiet ta’ verifika sussegwenti ta’ dawn il-provi tal-oriġini ta’ sostituzzjoni. Fuq it-talba tal-Parti ta’ destinazzjoni finali, l-awtoritajiet doganali tal-Parti rikonsenjatriċi għandhom iniedu u jsewgu l-proċedura ta’ verifika sussegwenti tal-provi tal-oriġini inizjali korrispondenti;

               (b)
                     meta l-provi tal-oriġini ta’ sostituzzjoni jikkorrispondu mal-provi tal-oriġini inizjali maħruġa jew magħmula f’pajjiż esklussivament benefiċjarju tal-iskema tas-SĠP tal-Parti ta’ destinazzjoni finali, dik il-Parti għandha twettaq il-proċedura ta’ verifika sussegwenti tal-provi tal-oriġini inizjali f’kooperazzjoni mal-pajjiż benefiċjarju. Il-provi tal-oriġini inizjali li jikkorrispondu mal-provi tal-oriġini ta’ sostituzzjoni taħt verifika jew, fejn ikun il-każ, kopji tal-provi tal-oriġini injizjali li jikkorrispondu mal-provi tal-oriġini ta’ sostituzzjoni taħt verifika għandhom jiġu pprovduti mill-awtoritajiet doganali tal-Parti rikonsenjatriċi lill-awtoritajiet doganali tal-Parti ta’ destinazzjoni finali sabiex ikunu jistgħu jwettqu l-proċedura ta’ verifika sussegwenti.

               7. Kull Parti għandha tiżgura li:

               (a)il-kaxxa ta' fuq, fuq in-naħa tal-lemin taċ-ċertifikat ta’ sostituzzjoni għandha tindika l-isem tal-pajjiż intermedjarju ta’ rikonsenja fejn jinħareġ;

               (b)il-kaxxa 4 għandu jkun fiha l-kliem “replacement certificate” jew “certificat de remplacement” (“ċertifikat ta’ sostituzzjoni”), kif ukoll id-data tal-ħruġ taċ-ċertifikat ta’ oriġini inizjali, Formola A, u n-numru tas-serje tiegħu;

               (c)l-isem tar-rikonsenjatur għandu jingħata fil-kaxxa 1;

               (d)l-isem tad-destinatarju finali jista’ jingħata fil-kaxxa 2;

               (e)id-dettalji kollha tal-prodotti rikonsenjati li jidhru fuq iċ-ċertifikat inizjali għandhom jiġu trasferiti għall-kaxex 3 sa 9;

               (f)referenzi għall-fattura tar-rikonsenjatur jistgħu jingħataw fil-kaxxa 10;

               (g)l-awtorità doganali li ħarġet iċ-ċertifikat ta’ sostituzzjoni għandha tapprova l-kaxxa 11. Ir-responsabbiltà tal-awtorità hija limitata għall-ħruġ taċ-ċertifikat ta’ sostituzzjoni. Id-dettalji fil-kaxxa 12 dwar il-pajjiż ta' oriġini u l-pajjiż ta’ destinazzjoni finali għandhom jittieħdu miċ-ċertifikat ta’ oriġini inizjali, Formola A. Ir-rikonsenjatur għandu jiffirma ċ-ċertifikat ta’ oriġini fil-Kaxxa 12. Rikonsenjatur li jiffirma l-kaxxa 12 in bona fede ma għandux ikun responsabbli mill-preċiżjoni tad-dettalji mdaħħla fil-Formola A taċ-ċertifikat ta’ oriġini inizjali;

               (h)l-awtorità doganali li hija mitluba li toħroġ iċ-ċertifikat ta’ sostituzzjoni għandha tniżżel fuq il-Formola A taċ-ċertifikat ta’ oriġini inizjali l-piżijiet, in-numri u n-natura tal-prodotti mibgħuta u tindika fuqha n-numri tas-serje ta’ kull ċertifikat jew ċertifikati ta’ sostituzzjoni. Hija għandha żżomm it-talba għaċ-ċertifikat ta’ sostituzzjoni kif ukoll iċ-ċertifikat ta’ oriġini inizjali Formola A għal mill-inqas tliet snin.

               (i)Iċ-ċertifikati ta’ oriġini ta’ sostituzzjoni għandhom ikunu stabbiliti bl-Ingliż jew bil-Franċiż.

               8. Kull Parti għandha tipprovdi li:

               (a)ir-rikonsenjatur għandu jindika dan li ġej fuq kull dikjarazzjoni ta’ sostituzzjoni dwar l-oriġini:

               (1)id-dettalji kollha tal-prodotti rikonsenjati meħuda mill-prova tal-oriġini inizjali;

               (2)id-data li fiha saret il-prova tal-oriġini inizjali;

               (3)id-dettalji tal-prova tal-oriġini inizjali inkluż, fejn ikun il-każ, informazzjoni dwar akkumulazzjoni applikata għall-merkanzija koperta mid-dikjarazzjoni ta’ oriġini;

               (4)l-isem, l-indirizz u n-numru tal-esportatur reġistrat tiegħu;

               (5)l-isem u l-indirizz tad-destinatarju fl-Unjoni jew fin-Norveġja;

               (6)id-data u l-post meta u fejn issir id-dikjarazzjoni dwar l-oriġini jew meta u fejn jinħareġ iċ-ċertifikat ta’ oriġini;

               (b)kull dikjarazzjoni ta’ sostituzzjoni dwar l-oriġini għandha tkun immarkata “Replacement statement”, jew “Attestation de remplacement” (“Dikjarazzjoni ta’ sostituzzjoni”);

               (c)id-dikjarazzjonijiet ta’ sostituzzjoni dwar l-oriġini għandhom isiru mir-rikonsenjaturi reġistrati fis-sistema elettronika tal-awtoċertifikazzjoni tal-oriġini mill-esportaturi, imsejħa Sistema ta’ Esportaturi Reġistrati (Sistema REX, Registered Exporter System), irrispettivament mill-valur tal-prodotti oriġinarji li jkunu jinsabu fil-konsenja inizjali;

               (d)meta prova tal-oriġini tiġi sostitwita, ir-rikonsenjatur għandu jindika dan li ġej fuq il-prova tal-oriġini inizjali:

               (1)id-data ta’ meta ssir/jsiru d-dikjarazzjoni(jiet) ta’ sostituzzjoni dwar l-oriġini u l-kwantitajiet ta’ merkanzija koperta mid-dikjarazzjoni(jiet) ta’ sostituzzjoni dwar l-oriġini;

               (2)l-isem u l-indirizz tar-rikonsenjatur;

               (3)l-isem u l-indirizz tad-destinatarju/i fl-Unjoni jew fin-Norveġja;

               (e)id-dikjarazzjoni inizjali dwar l-oriġini għandha tkun immarkata bil-kelma “Replaced” jew “Remplacée” (“Sostitwit”);

               (f)dikjarazzjoni ta’ sostituzzjoni dwar l-oriġini għandha tkun valida għal tnax-il xahar mid-data ta’ meta ssir.

               (g)Id-dikjarazzjonijiet ta’ sostituzzjoni dwar l-oriġini għandhom ikunu stabbiliti bl-Ingliż jew bil-Franċiż.

               9. Il-provi tal-oriġini inizjali u kopji tal-provi tal-oriġini ta’ sostituzzjoni għandhom jinżammu mir-rikonsenjatur għal mill-inqas tliet snin minn tmiem is-sena kalendarja li fiha nħarġu jew minn meta saru l-provi tal-oriġini ta’ sostituzzjoni.

               10. Il-Partijiet jaqblu li jikkondividu l-ispejjeż tas-sistema REX skont il-modalitajiet ta’ kooperazzjoni li għandhom jiġu stabbiliti bejn l-awtoritajiet kompetenti tal-Partijiet.

               11. Kwalunkwe differenza bejn il-Partijiet li tirriżulta mill-interpretazzjoni jew mill-applikazzjoni ta’ dan il-Ftehim għandha tiġi riżolta biss b’negozjati bilaterali bejn il-Partijiet. Jekk id-differenzi jistgħu jaffettwaw l-interessi tal-Iżvizzera u/jew tat-Turkija, dawn għandhom jiġu kkonsultati.

               12. Il-Partijiet jistgħu jemendaw dan il-Ftehim bi ftehim reċiproku bil-miktub fi kwalunkwe ħin. Iż-żewġ Partijiet għandhom jidħlu f’konsultazzjoni fir-rigward ta’ emendi possibbli għal dan il-Ftehim fuq it-talba ta’ waħda mill-Partijiet. Jekk l-emendi jistgħu jaffettwaw l-interessi tal-Iżvizzera u/jew tat-Turkija, dawn għandhom jiġu kkonsultati. Emendi bħal dawn għandhom jidħlu fis-seħħ f’data miftiehma reċiprokament, ladarba ż-żewġ Partijiet ikunu nnotifikaw lil xulxin bit-tlestija tar-rekwiżiti interni rispettivi tagħhom.

               13. Fil-każ ta’ dubji serji dwar il-funzjonament tajjeb ta’ dan il-Ftehim, kwalunkwe Parti tista’ tissospendi l-applikazzjoni tagħha diment li l-Parti l-oħra tkun ġiet innotifikata bil-miktub tliet xhur bil-quddiem.

               14. Dan il-Ftehim jista’ jintemm minn kwalunkwe Parti diment li l-Parti l-oħra tkun ġiet innotifikata bil-miktub tliet xhur bil-quddiem.

               15. L-ewwel subparagrafu tal-paragrafu 2 għandu japplika għal materjali li joriġinaw fl-Iżvizzera biss jekk il-Partijiet ikunu kkonkludew ftehim simili mal-Iżvizzera u nnotifikaw lil xulxin bit-twettiq ta’ din il-kundizzjoni.

               16. L-ewwel subparagrafu tal-paragrafu 2 għandu japplika għal materjali li joriġinaw fit-Turkija
                  3
                biss jekk il-Partijiet ikunu kkonkludew ftehim simili mat-Turkija u jkunu nnotifikaw lil xulxin bit-twettiq ta’ din il-kundizzjoni.

               17. Mid-dħul fis-seħħ tal-Ftehim bejn in-Norveġja u t-Turkija skont l-ewwel subparagrafu tal-paragrafu 2 ta’ dan il-Ftehim, u soġġett għal reċiproċità mit-Turkija, kull Parti tista’ tipprovdi li provi tal-oriġini ta’ sostituzzjoni għal prodotti li jinkorporaw materjali li joriġinaw fit-Turkija li jkunu ġew proċessati taħt akkumulazzjoni bilaterali fil-pajjiżi benefiċjarji tas-SĠP jistgħu jinħarġu jew isiru fil-Partijiet.

               18. Dan il-Ftehim għandu jidħol fis-seħħ f’data miftiehma reċiprokament, ladarba l-Unjoni u n-Norveġja jkunu notifikaw lil xulxin bit-twettiq tal-proċeduri ta’ adozzjoni interni meħtieġa tagħhom. Minn dik id-data, huwa għandu jissostitwixxi l-Ftehim fil-forma ta’ Skambju ta’ Ittri ffirmat fl-14 ta’ Diċembru 2000
                  4
               .

               Għandi l-unur nikkonferma l-qbil tal-Gvern tiegħi ma’ dan ta’ hawn fuq.

                     (1)
                  L-Unjoni wettqet din il-kundizzjoni permezz tal-pubblikazzjoni tal-avviż mill-Kummissjoni skont l-Artikolu 85 tar-Regolament (KEE) Nru 2454/93, li jimplimenta d-dispożizzjonijiet tal-Kodiċi Doganali Komunitajru li jestendu s-sistema ta’ akkumulazzjoni bilaterali stabbilita minn dak l-Artikolu għat-Turkija; ĠU C134, 15.4.2016, p. 1

                     (2)
                  ĠU L 38, 8.2.2001, p. 24.

                     (3)
                  L-Unjoni wettqet din il-kundizzjoni permezz tal-pubblikazzjoni tal-avviż mill-Kummissjoni skont l-Artikolu 85 tar-Regolament (KEE) Nru 2454/93, li jimplimenta d-dispożizzjonijiet tal-Kodiċi Doganali Komunitajru li jestendu s-sistema ta’ akkumulazzjoni bilaterali stabbilita minn dak l-Artikolu għat-Turkija; ĠU C134, 15.4.2016, p. 1

                     (4)
                  ĠU L 38, 8.2.2001, p. 24.


               IL-KUMMISSJONI EWROPEA
            Brussell, 12.10.2016
            COM(2016) 620 final
            2016/0300(NLE)
            Proposta għal
            DEĊIŻJONI TAL-KUNSILL
            dwar il-pożizzjoni tal-Unjoni li għandha tittieħed fil-Kumitat tal-GNSS bejn l-Unjoni Ewropea u l-Iżvizzera stabbilit permezz tal-Ftehim ta’ Kooperazzjoni bejn l-Unjoni Ewropea u l-Istati Membri tagħha, fuq naħa, u l-Konfederazzjoni Żvizzera, fuq in-naħa l-oħra, dwar il-Programmi Ewropej ta’ Navigazzjoni bis-Satellita

               MEMORANDUM TA’ SPJEGAZZJONI

               1.KUNTEST TAL-PROPOSTA

               Il-proposta mehmuża tikkostitwixxi l-istrument legali għall-awtorizzazzjoni tal-pożizzjoni tal-Unjoni li għandha tittieħed fil-Kumitat tal-GNSS bejn l-Unjoni Ewropea u l-Iżvizzera (“Kumitat Konġunt”) stabbilit permezz tal-Ftehim ta’ Kooperazzjoni bejn l-Unjoni Ewropea u l-Istati Membri tagħha, fuq naħa, u l-Konfederazzjoni Żvizzera, fuq in-naħa l-oħra, dwar il-Programmi Ewropej ta’ Navigazzjoni bis-Satellita (il-“Ftehim”).

               Fit-23 ta’ Settembru 2013, il-Kunsill adotta d-Deċiżjoni tiegħu dwar l-iffirmar, f’isem l-Unjoni Ewropea, u l-applikazzjoni proviżorja ta’ ċerti dispożizzjonijiet tal-Ftehim.

               Wara, il-Ftehim ġie ffirmat fi Brussell fit-18 ta’ Diċembru 2013 fil-marġni tal-Kunsill tal-Unjoni Ewropea. F’konformità mal-Artikolu 27(2) tal-Ftehim, dan japplika b’mod proviżorju mill-1 ta’ Jannar 2014.

               L-Iżvizzera rratifikat il-Ftehim fis-7 ta’ Lulju 2015, filwaqt li fil-livell tal-UE r-ratifika għadha għaddejja.

               Il-Ftehim stabbilixxa l-Kumitat tal-GNSS bejn l-Unjoni Ewropea u l-Iżvizzera għall-ġestjoni u l-applikazzjoni xierqa ta’ dan il-Ftehim. Il-Kumitat Konġunt għandu jadotta r-regoli ta’ proċedura tiegħu.

               2.RIŻULTATI TAN-NEGOZJATI

               L-Artikolu 20(2) tal-Ftehim jipprevedi li l-Kumitat Konġunt għandu jadotta r-regoli ta’ proċedura tiegħu li għandhom jinkludu, fost l-oħrajn, id-dispożizzjonijiet għas-sejħa tal-laqgħat kif ukoll il-ħatra u l-mandat tal-president.

               L-abbozz ta’ regoli mehmuż huwa r-riżultat tan-negozjati mal-Iżvizzera.

               3.ELEMENTI ĠURIDIĊI TAL-PROPOSTA

               Il-bażi ġuridika għall-awtorizzazzjoni tal-pożizzjoni tal-Unjoni li għandha tittieħed fil-Kumitat Konġunt stabbilit permezz tal-Ftehim ta’ Kooperazzjoni huwa l-Artikolu 172 flimkien mal-Artikolu 218(9) tat-Trattat dwar il-Funzjonament tal-Unjoni Ewropea.

               Fid-dawl tan-negozjati msemmija hawn fuq, il-Kummissjoni Ewropea tipproponi li l-Kunsill jadotta d-Deċiżjoni li tawtorizza l-pożizzjoni tal-Unjoni li għandha tittieħed fil-Kumitat Konġunt fir-rigward tar-regoli ta’ proċedura tiegħu.

               2016/0300 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni tal-Unjoni li għandha tittieħed fil-Kumitat tal-GNSS bejn l-Unjoni Ewropea u l-Iżvizzera stabbilit permezz tal-Ftehim ta’ Kooperazzjoni bejn l-Unjoni Ewropea u l-Istati Membri tagħha, fuq naħa, u l-Konfederazzjoni Żvizzera, fuq in-naħa l-oħra, dwar il-Programmi Ewropej ta’ Navigazzjoni bis-Satellita

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel paragrafu tal-Artikolu 172 flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Ftehim ta’ Kooperazzjoni bejn l-Unjoni Ewropea u l-Istati Membri tagħha, fuq naħa, u l-Konfederazzjoni Żvizzera, fuq in-naħa l-oħra, dwar il-Programmi Ewropej ta’ Navigazzjoni bis-Satellita (“il-Ftehim”) japplika b’mod proviżorju mill-1 ta’ Jannar 2014.

               (2)L-Artikolu 20 tal-Ftehim jistabbilixxi Kumitat Konġunt magħruf bħala l-“Kumitat tal-GNSS bejn l-Unjoni Ewropea u l-Iżvizzera” (“il-Kumitat Konġunt”) u jipprevedi li dan il-Kumitat għandu jistabbilixxi r-regoli ta’ proċedura tiegħu.

               (3)Għalhekk, huwa xieraq li tiġi stabbilita l-pożizzjoni tal-Unjoni fir-rigward tar-regoli ta' proċedura li għandhom jiġu adottati mill-Kumitat Konġunt.

               ADOTTA DIN ID-DEĊIŻJONI:

               Artikolu 1

               1.Il-pożizzjoni li għandha tittieħed mill-Unjoni fil-Kumitat Konġunt stabbilit permezz tal-Ftehim ta’ Kooperazzjoni bejn l-Unjoni Ewropea u l-Istati Membri tagħha, fuq naħa, u l-Konfederazzjoni Żvizzera, fuq in-naħa l-oħra, dwar il-Programmi Ewropej ta’ Navigazzjoni bis-Satellita fir-rigward tal-adozzjoni tar-regoli ta’ proċedura tal-Kumitat Konġunt għandha tkun ibbażata fuq l-abbozz tad-Deċiżjoni mehmuż ma’ din id-Deċiżjoni.

               2.Ir-rappreżentanti tal-Unjoni fil-Kumitat Konġunt jistgħu jaqblu dwar bidliet żgħar fl-abbozz tad-Deċiżjoni mingħajr ebda deċiżjoni oħra tal-Kunsill.

               Artikolu 2

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

    ---documentbreak---

               IL-KUMMISSJONI EWROPEA
            Brussell, 12.10.2016
            COM(2016) 620 final
            ANNESS
            tal-
            Proposta għal DEĊIŻJONI TAL-KUNSILL
            dwar il-pożizzjoni tal-Unjoni li għandha tittieħed fil-Kumitat tal-GNSS bejn l-Unjoni Ewropea u l-Iżvizzera stabbilit permezz tal-Ftehim ta’ Kooperazzjoni bejn l-Unjoni Ewropea u l-Istati Membri tagħha, fuq naħa, u l-Konfederazzjoni Żvizzera, fuq in-naħa l-oħra, dwar il-Programmi Ewropej ta’ Navigazzjoni bis-Satellita
            Abbozz ta'DEĊIŻJONI 1/2016 TAL-KUMITAT TAL-GNSS BEJN L-UNJONI EWROPEA U L-IŻVIZZERA(IL-KUMITAT KONĠUNT)ta' XXX 2016li tadotta r-regoli ta' proċedura tiegħu

               ANNESS

               tal-

               Proposta għal DEĊIŻJONI TAL-KUNSILL

               dwar il-pożizzjoni tal-Unjoni li għandha tittieħed fil-Kumitat tal-GNSS bejn l-Unjoni Ewropea u l-Iżvizzera stabbilit permezz tal-Ftehim ta’ Kooperazzjoni bejn l-Unjoni Ewropea u l-Istati Membri tagħha, fuq naħa, u l-Konfederazzjoni Żvizzera, fuq in-naħa l-oħra, dwar il-Programmi Ewropej ta’ Navigazzjoni bis-Satellita

               Abbozz ta'
                  DEĊIŻJONI 1/2016 TAL-KUMITAT TAL-GNSS BEJN L-UNJONI EWROPEA U L-IŻVIZZERA
                  (IL-KUMITAT KONĠUNT)
                  ta' XXX 2016
                  li tadotta r-regoli ta' proċedura tiegħu

               IL-KUMITAT KONĠUNT,

               Wara li kkunsidra l-Ftehim ta’ Kooperazzjoni bejn l-Unjoni Ewropea u l-Istati Membri tagħha, fuq naħa, u l-Konfederazzjoni Żvizzera (minn hawn ’il quddiem imsejħa “l-Iżvizzera”), fuq in-naħa l-oħra, dwar il-programmi Ewropej ta’ navigazzjoni bis-satellita (minn hawn ’il quddiem imsejjaħ “il-Ftehim”), u b’mod partikolari l-Artikolu 20 tiegħu,

               Billi:

               (1)Il-Ftehim japplika b’mod proviżorju bejn l-Iżvizzera u l-Unjoni Ewropea mill-1 ta’ Jannar 2014 fir-rigward tal-elementi li jaqgħu taħt il-kompetenza tal-Unjoni Ewropea.

               (2)F'konformità mal-Artikolu 20(2) tal-Ftehim, il-Kumitat Konġunt għandu jistabbilixxi r-regoli ta’ proċedura tiegħu.

               (3)Il-Kumitat Konġunt jista’ jiddeċiedi li jistabbilixxi gruppi ta’ ħidma jew gruppi ta’ esperti sabiex jassistuh fit-twettiq tal-kompiti tiegħu.

               (4)F’konformità mal-Artikolu 27(2) tal-Ftehim, matul l-applikazzjoni proviżorja tal-Ftehim il-Kumitat Konġunt għandu jkun magħmul minn delegati tal-Iżvizzera u tal-Unjoni Ewropea.

               IDDEĊIEDA KIF ĠEJ:

               Artikolu Uniku

               Ir-regoli ta’ proċedura tal-Kumitat Konġunt mehmuża ma' din id-Deċiżjoni huma b’dan adottati.

               Magħmul bl-Ingliż fi Brussell u f'Berna, XXXXX 2016 u XXXX 2016, rispettivament

                  Għall-Kumitat Konġunt

                  Il-President
                        Is-Segretarju għall-UE

                        Is-Segretarju għall-Iżvizzera

               Regoli ta' proċedura

               tal-

               KUMITAT TAL-GNSS BEJN L-UNJONI EWROPEA U L-IŻVIZZERA (IL-KUMITAT KONĠUNT)

               Artikolu 1

               Kompożizzjoni tal-Kumitat Konġunt

               1. Il-Kumitat Konġunt għandu jkun magħmul, għall-Unjoni Ewropea u l-Istati Membri tagħha, fuq naħa, minn delegati tal-Kummissjoni Ewropea (minn hawn ’il quddiem imsejħa “Kummissjoni”) u tal-gvernijiet tal-Istati Membri tal-Unjoni Ewropea, u għall-Iżvizzera, fuq in-naħa l-oħra, minn delegati tal-Gvern Federali Żvizzeru. Iż-żewġ naħat, minn hawn ’il quddiem, għandhom jissejħu b'mod individwali bħala “l-Parti” jew b’mod konġunt bħala “l-Partijiet”.

               2. Id-delegati tal-Partijiet jistgħu jkunu akkumpanjati minn uffiċjali oħra.

               3. Matul l-applikazzjoni proviżorja tal-Ftehim il-Kumitat Konġunt għandu jkun magħmul minn delegati tal-Iżvizzera u tal-Unjoni Ewropea, rappreżentata mill-Kummissjoni.

               Artikolu 2

               Presidenza

               1. Il-Partijiet għandhom iżommu l-Presidenza tal-Kumitat Konġunt b'mod alternattiv, għal perjodu ta' sena kalendarja.

               Il-Presidenza għandha tinżamm mill-Iżvizzera matul l-ewwel sena mid-dħul fis-seħħ tal-Ftehim.

               2.Il-Parti li jkollha l-Presidenza għandha taħtar il-persuna jew id-delegat tagħha bħala President tal-Kumitat Konġunt.

               3. Il-President imexxi x-xogħol tal-Kumitat Konġunt.

               4. Matul l-applikazzjoni proviżorja tal-Ftehim, id-dispożizzjonijiet tal-Presidenza għandhom japplikaw mutatis mutandis.

               Artikolu 3

               Osservaturi u esperti

               Il-Kumitat Konġunt jista’ jiddeċiedi, bi ftehim komuni bejn il-Partijiet, li jistieden persuni fil-kapaċità tagħhom ta’ esperti jew rappreżentanti ta’ korpi oħra biex jattendu l-laqgħa tal-Kumitat Konġunt bħala osservaturi sabiex jipprovdu informazzjoni dwar suġġetti speċifiċi. Il-Kumitat Konġunt għandu jaqbel dwar it-termini u l-kundizzjonijiet li bihom dawn l-osservaturi jkunu jistgħu jattendu l-laqgħat.

               Artikolu 4

               Segretarjat

               1.Uffiċjal tal-Kummissjoni Ewropea u uffiċjal tal-Gvern tal-Iżvizzera għandhom jaġixxu b’mod konġunt bħala Segretarji tal-Kumitat Konġunt.

               2.Is-Segretarjat għandu jkun responsabbli għall-komunikazzjoni bejn il-Partijiet, inkluża t-trażmissjoni ta’ dokumenti.

               3. Il-funzjonijiet tas-segretarjat jaqgħu taħt ir-responsabbiltà tal-Parti li jkollha l-Presidenza.

               Artikolu 5

               Laqgħat tal-Kumitat Konġunt

               1.Il-Kumitat Konġunt għandu jiltaqa’ kif u meta meħtieġ, fil-prinċipju darba fis-sena.

               Il-President għandu jsejjaħ, wara konsultazzjoni mal-Partijiet, il-laqgħa tal-Kumitat Konġunt f’ħin u f’post miftiehma b’mod reċiproku. Jekk il-Partijiet jaqblu li jsir hekk jistgħu jsiru wkoll konferenzi telefoniċi u vidjokonferenzi.

               Il-President għandu jsejjaħ sessjoni speċjali tal-Kumitat Konġunt kemm fuq talba tal-Unjoni Ewropea kif ukoll tal-Iżvizzera.

               Il-Kumitat Konġunt għandu jiltaqa’ fi żmien 15-il jum kalendarju minn meta ssir talba skont l-Artikolu 22(2) tal-Ftehim.

               2.Il-Kumitat Konġunt għandu jiltaqa’ fi Brussell jew fl-Iżvizzera, skont il-Parti li jkollha l-Presidenza, sakemm il-Partijiet ma jiftehmux mod ieħor.

               3.Il-President għandu jibgħat l-avviż tal-laqgħa, flimkien mal-abbozz tal-aġenda u d-dokumenti għal-laqgħa, lid-delegati tal-Partijiet sa mhux aktar tard minn 21 jum kalendarju qabel il-laqgħa. Id-dokumenti għal-laqgħat imsejħa f’konformità mal-Artikolu 22(2) tal-Ftehim, għandhom jintbagħtu sa mhux aktar tard minn 7 ijiem kalendarji qabel il-laqgħa.

               4.Il-President jista', bi ftehim mal-Partijiet, iqassar il-limiti ta' żmien stipulati fil-paragrafu 3 sabiex jitqiesu l-ħtiġijiet ta' kwistjoni partikolari.

               5. Mill-inqas 7 ijiem kalendarji qabel kull laqgħa, il-President għandu jiġi infurmat dwar il-kompożizzjoni tad-delegazzjoni ta’ kull Parti.

               6.Il-laqgħat tal-Kumitat Konġunt ma għandhomx ikunu pubbliċi sakemm il-Partijiet ma jiddeċidux mod ieħor.

               Artikolu 6

               Aġenda

               1.Il-President, assistit mis-Segretarjat, għandu jfassal l-aġenda proviżorja għal kull laqgħa.

               2.Kull Parti tista’ tipproponi elementi addizzjonali sabiex jiġu inklużi fl-aġenda mill-inqas 7 ijiem kalendarji qabel il-laqgħa. Kull talba għall-inklużjoni ta' elementi addizzjonali fl-aġenda trid tkun debitament sostanzjata u tintbagħat bil-miktub lill-President.

               3.Il-Kumitat Konġunt għandu japprova l-aġenda fil-bidu tal-laqgħa.

               Artikolu 7

               Gruppi ta’ ħidma tal-Kumitat Konġunt

               1.Il-kompożizzjoni u l-funzjonament tal-gruppi ta’ ħidma jew tal-gruppi ta’ esperti li għandhom jiġu stabbiliti f'konformità mal-Artikolu 20(4) tal-Ftehim għandhom jiġu miftiehma abbażi ta’ mandat stabbilit mill-Kumitat Konġunt.

               2. Il-gruppi ta’ ħidma jew il-gruppi ta’ esperti għandhom japplikaw dawn ir-regoli ta' proċedura mutatis mutandis.

               3.Il-gruppi ta’ ħidma jew il-gruppi ta’ esperti għandhom jaħdmu taħt l-awtorità tal-Kumitat Konġunt u jibagħtulu rapport wara kull laqgħa li jkollhom. Dawn mhumiex awtorizzati li jieħdu deċiżjonijiet, iżda jistgħu jressqu rakkomandazzjonijiet għall-attenzjoni tal-Kumitat Konġunt.

               4.Il-Kumitat Konġunt jista’ jiddeċiedi li jemenda jew li jtemm il-mandat tal-gruppi ta’ ħidma jew tal-gruppi ta’ esperti.

               Artikolu 8

               Deċiżjonijiet u rakkomandazzjonijiet

               1.Il-Kumitat Konġunt għandu jieħu d-Deċiżjonijiet u jfassal ir-Rakkomandazzjonijiet permezz ta' ftehim komuni bejn il-Partijiet f'konformità mad-dispożizzjonijiet stabbiliti fil-Ftehim. Dawn għandhom ikollhom it-titolu “Rakkomandazzjoni” jew “Deċiżjoni”, segwiti b’numru ta’ sekwenza, id-data tal-adozzjoni u referenza għas-suġġett tagħhom.

               2. Id-Deċiżjonijiet u r-Rakkomandazzjonijiet tal-Kumitat Konġunt għandhom jiġu ffirmati mill-President u mis-Segretarji u għandhom jiġu ċċirkolati lill-Partijiet.

               3.Kull Parti tista’ tiddeċiedi li tippubblika kwalunkwe Deċiżjoni jew Rakkomandazzjoni adottata mill-Kumitat Konġunt fil-ġurnal uffiċjali rispettiv tagħha. Il-Partijiet għandhom jinfurmaw lil xulxin dwar l-intenzjoni tagħhom li jippubblikaw Deċiżjoni jew Rakkomandazzjoni.

               4.Il-Kumitat Konġunt jista’ jadotta d-Deċiżjonijiet jew ir-Rakkomandazzjonijiet tiegħu permezz ta' proċedura bil-miktub jekk il-Partijiet jaqblu li jsir hekk. Il-proċedura bil-miktub għandha tikkonsisti minn skambju ta' noti bejn is-Segretarji, li jaġixxu bi qbil mal-Partijiet. Għal dak il-għan, it-test tal-proposta għandu jiġi ċċirkolat skont l-Artikolu 5 ta' dawn ir-Regoli ta' Proċedura, f'limitu ta' żmien ta' mhux anqas minn 21 jum kalendarju li fih għandha tiġi mgħarrfa kull riżerva jew emenda. Il-President jista' jnaqqas dak il-limitu ta' żmien, b'konsultazzjoni mal-Partijiet, sabiex jiġu meqjusa ċ-ċirkostanzi speċjali. Ladarba jkun hemm qbil dwar it-test, id-deċiżjoni jew ir-rakkomandazzjoni għandhom jiġu ffirmati mill-President u mis-Segretarji.

               5. Id-Deċiżjonijiet tal-Kumitat Konġunt li jemendaw l-Anness I tal-Ftehim għandhom ikunu adottati fil-lingwi awtentiċi tal-Ftehim.

               Artikolu 9

               Minuti

               1.Is-Segretarjat għandu jfassal abbozz tal-minuti ta' kull laqgħa. L-abbozz għandu jindika d-deċiżjonijiet meħuda u r-rakkomandazzjonijiet imfassla. L-abbozz tal-minuti għandu jiġi ppreżentat lill-Kumitat Konġunt għall-adozzjoni. Ladarba dawn ikunu ġew adottati mill-Kumitat Konġunt, il-minuti għandhom jiġu ffirmati mill-President u mis-Segretarji.

               2.L-abbozz tal-minuti għandu jitfassal fi żmien 21 jum kalendarju mid-data tal-laqgħa u jiġi ppreżentat għall-approvazzjoni tal-Kumitat Konġunt jew permezz ta’ proċedura bil-miktub jew fil-laqgħa sussegwenti tal-Kumitat Konġunt.

               Artikolu 10

               Kunfidenzjalità

               Meta Parti tippreżenta informazzjoni li tkun indikata bħala kunfidenzjali lill-Kumitat Konġunt, il-Partijiet l-oħra għandhom jittrattaw dik l-informazzjoni bħala tali.

               Artikolu 11

               Spejjeż

               1.Kull Parti għandha tħallas kwalunkwe spiża li ġġarrab marbuta mal-parteċipazzjoni tagħha fil-laqgħat tal-Kumitat Konġunt u tal-gruppi ta’ ħidma jew tal-gruppi ta’ esperti.

               2.Il-Kumitat Konġunt għandu jaqbel dwar it-tqassim tal-ispejjeż relatati ma’ kwalunkwe missjoni assenjata lill-esperti.

               3. L-ispejjeż marbuta mal-organizzazzjoni tal-laqgħat u mar-riproduzzjoni ta' dokumenti għandhom jitħallsu mill-Parti li tkun qed tospita l-laqgħa.

               4. L-ispejjeż marbuta mas-servizzi tal-interpretazzjoni waqt il-laqgħat u mat-traduzzjoni ta' dokumenti għal jew mill-Ingliż, il-Franċiż u l-Ġermaniż għandhom jitħallsu mill-Parti li tkun qed tospita l-laqgħa.

               Artikolu 12

               Korrispondenza

               Il-korrispondenza kollha indirizzata lill-President tal-Kumitat Konġunt jew mibgħuta minnu għandha tintbagħat lis-Segretarjat tal-Kumitat Konġunt.

               Artikolu 13

               Lingwi

               Il-lingwi ta' ħidma tal-Kumitat Konġunt għandhom ikunu l-Ingliż, il-Franċiż u l-Ġermaniż. Mingħajr preġudizzju għall-Artikolu 8(5) ta’ dawn ir-Regoli ta’ Proċedura, il-Kumitat Konġunt għandu jibbaża d-deċiżjonijiet u d-deliberazzjonijiet tiegħu fuq id-dokumentazzjonijiet imfassla f’waħda minn dawn il-lingwi, sakemm ma jkunx ġie deċiż mod ieħor mill-Partijiet.

               Artikolu 14

               Emenda tar-Regoli ta' Proċedura

               Dawn ir-Regoli ta’ Proċedura jistgħu jiġu emendati f'konformità mal-Artikolu 8 ta’ dawn ir-Regoli ta’ Proċedura.


|

52010PC0730

Proposta għal DEĊIŻJONI TAL-KUNSILL dwar l-għoti ta' assistenza finanzjarja tal-Unjoni lill-Irlanda  /* KUMM/2010/0730 finali  - NLE 2010/0351*/

	[pic] |Brussel 3.12.2010KUMM(2010) 730 finali2010/0351 (NLE)Proposta għalDEĊIŻJONI TAL-KUNSILLdwar l-għoti ta' assistenza finanzjarja tal-Unjoni lill-IrlandaSEG(2010) 1516 finaliMEMORANDUM TA’ SPJEGAZZJONIL-Irlanda, reċentement, kienet taħt pressjoni dejjem akbar fir-rigward tas-swieq finanzjarji li tirrefletti t-tħassib li qed jiżdied dwar is-sostenibbiltà tal-finanzi pubbliċi tal-pajjiż. Il-kriżi attwali kellha wkoll impatt dramatiku fuq il-finanzi pubbliċi tal-Irlanda. Miżuri ta' appoġġ għas-settur bankarju, inkluż injezzjonijiet kapitali sinifikanti, ikkontribwew, b'mod qawwi, lejn id-deterjorazzjoni tal-pożizzjoni tal-finanzi pubbliċi kkawżata mir-reċessjoni. It-tħassib attwali dwar is-suq jirrefletti, primarjament, il-ħolqa inseparabbli bejn is-solvenza tas-sovran Irlandiz u s-sistema bankarja f'din il-kriżi; din wasslet għal żieda qawwija fir-rendiment mill-bonds, filwaqt li s-sistema bankarja domestika hija effettivament maqtugħa mill-finanzjament mis-suq internazzjonali u saret dejjem aktar dipendenti fuq l-Eurosistema għall-finanzjament.Fid-dawl ta' dan it-tfixkil ekonomiku u finanzjarju gravi, l-Irlanda uffiċjalment talbet assistenza finanzjarja mill-Unjoni Ewropea, l-Istati Membri taż-żona euro u l-Fond Monetarju Internazzjonali (FMI) fil-21 ta' Novembru 2010 bl-għan li jiġi appoġġat programm ta' politika li jerġà jikseb il-kunfidenza u li jippermetti r-ritorn tal-ekonomija għal tkabbir sostenibbli kif ukoll li tiġi mħarsa l-istabbiltà finanzjarja fl-Irlanda, iż-żona euro u l-UE. L-abbozz tal-programm ta' aġġustament ekonomiku u finanzjarju li ġie mressaq lill-Kummissjoni u lill-Kunsill, għandu l-għan li jerġa jikseb il-kunfidenza tas-suq finanzjarju fis-settur bankarju Irlandiż u s-sovran. Dan jinkludi tliet elementi ewlenin. L-ewwel, strateġija għas-settur finanzjarju li tinkludi tnaqqis fid-daqs, diżingranar kif ukoll riorganizzazzjoni tas-settur bankarju, flimkien ma' rikapitalizzazzjoni xierqa. It-tieni, strateġija ambizzjuża ta' konsolidazzjoni fiskali li tfassal miżuri dettaljati ta' konsolidazzjoni fiskali bl-għan li d-dejn gross pubbliku jitqiegħed, b'mod deċiż, fuq perkors li jwassal għat-tnaqqis tiegħu fuq perjodu medju ta' żmien. It-tielet, aġenda ambizzjuża ta' riforma strutturali, b'mod partikolari għas-suq tax-xogħol, bl-għan li jiġi ffaċilitat l-aġġustament u jissaħħaħ il-potenzjal ta' tkabbir tal-ekonomija.Il-programm ikopri l-perjodu 2010-2013. Il-pakkett finanzjarju tal-programm se jkopri bżonnijiet ta' finanzjament sa EUR 85 biljun, li jinkludi sa EUR 35 biljun f'appoġġ għas-sistema bankarja u sa EUR 50 biljun li jkopru bżonnijiet possibbli ta' finanzjament fiskali. Nofs il-miżuri ta' appoġġ bankarju (EUR 17½ biljun) se jiġu ffinanzjati minn kontribuzzjoni Irlandiża permezz ta' riżervi ta' flus tat-Teżor u investimenti tal-Fond Nazzjonali ta' Riserva għall-Pensjonijiet. L-Irlanda talbet ukoll sa EUR 22.5 biljun f'assistenza tal-Unjoni, fl-ambitu tal-mekkaniżmu Ewropew għall-istabbilizzazzjoni finanzjarja (EFSM) stabbilit bir-Regolament tal-Kunsill (UE) Nru 407/2010 tal-11 ta' Mejju 2010. Din se tkun parti mill-appoġġ totali pprovdut mill-isħab Ewropej tal-Irlanda li jammonta għal EUR 45 biljun flimkien mas-self mill-FMI ta' SDR 19.5 biljun (madwar EUR 22.5 biljun) fl-ambitu tal-Faċilità ta' Fond Estiż. F'dan l-isfond, l-għoti ta' assistenza tal-Unjoni lill-Irlanda sa EUR 22.5 biljun, fl-ambitu tal-mekkaniżmu Ewropew għall-istabbilizzazzjoni finanzjarja (EFSM) stabbilit bir-Regolament tal-Kunsill (UE) Nru 407/2010 tal-11 ta' Mejju 2010, ikun jista' jippermetti r-ritorn tal-ekonomija għal tkabbir sostenibbli, jiżgura l-funzjonament tajjeb tas-sistema bankarja u jħares l-istabbiltà finanzjarja fl-Unjoni u fiż-żona euro. L-iżborż tal-assistenza tal-Unjoni jitqassam fi 13 -il ħlas parzjali u jkun marbut ma' kundizzjonijiet ta' politika ekonomika. Dan għandu jiġi pprovdut skont termini u kundizzjonijiet simili għal dawk tal-FMI.2010/0351 (NLE)Proposta għalDEĊIŻJONI TAL-KUNSILLdwar l-għoti ta' assistenza finanzjarja tal-Unjoni lill-IrlandaIL-KUNSILL TAL-UNJONI EWROPEA,Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 122(2) tiegħu,Wara li kkunsidra r-Regolament tal-Kunsill (UE) Nru 407/2010 tal-11 ta’ Mejju 2010 li jistabbilixxi mekkaniżmu Ewropew ta' stabbilizzazzjoni finanzjarja[1],Billi:1.  L-Irlanda, reċentement, kienet taħt pressjoni dejjem akbar fir-rigward tas-swieq finanzjarji, li tirrefletti t-tħassib li qed jiżdied dwar is-sostenibbiltà tal-finanzi pubbliċi tal-Irlanda fid-dawl tal-miżuri komprensivi ta' appoġġ pubbliku lis-settur finanzjarju mdgħajjef. Minħabba l-esponiment eċċessiv għall-proġetti ta' proprjetà immobbli u ta' kostruzzjoni, is-sistema bankarja domestika ġarrbet telf kbir wara l-kollass ta' dawn is-setturi. Il-kriżi attwali tas-settur ekonomiku u bankarju kellha wkoll impatt dramatiku fuq il-finanzi pubbliċi tal-Irlanda, u b'hekk aggravat l-impatt tar-reċessjoni. It-tnaqqis fid-dħul fiskali kif ukoll iż-żieda fin-nefqa ċiklika, partikolarment, minħabba ż-żieda fil-qgħad, kollha kkontribwew għad-defiċit għoli tal-amministrazzjoni pubblika u għal żieda qawwija fid-dejn meta mqabbla mal-pożizzjonijiet favorevoli tagħhom qabel il-kriżi u dan minkejja l-implimentazzjoni, min-nofs l-2008, ta' ħames pakketti importanti ta' konsolidazzjoni fiskali. Miżuri ta' appoġġ għas-settur bankarju, inkluż injezzjonijiet kapitali sinifikanti, ikkontribwew, b'mod qawwi, lejn id-deterjorazzjoni tal-pożizzjoni tal-finanzi pubbliċi. It-tħassib attwali dwar is-suq jirrefletti, primarjament, il-ħolqa inseparabbli bejn is-solvenza tas-sovran Irlandiz u s-sistema bankarja f'din il-kriżi; din wasslet għal żieda qawwija fir-rendiment mill-bonds, filwaqt li s-sistema bankarja domestika hija effettivament maqtugħa mill-finanzjament mis-suq internazzjonali u kienet dejjem aktar dipendenti fuq l-Eurosistema għall-finanzjament.2.  Fid-dawl ta' dan it-tfixkil ekonomiku u finanzjarju gravi, l-Irlanda uffiċjalment talbet assistenza finanzjarja mill-Unjoni Ewropea, l-Istati Membri taż-żona euro u l-Fond Monetarju Internazzjonali (FMI) fil-21 ta' Novembru 2010 bl-għan li jiġi appoġġat ir-ritorn tal-ekonomija għal tkabbir sostenibbli, jiġi żgurat funzjonament tajjeb tas-sistema bankarja u tiġi mħarsa l-istabbiltà finanzjarja fl-Unjoni u fiż-żona ewro. Fit-28 ta' Novembru 2010, intlaħaq ftehim fuq livell tekniku rigward pakkett komprensiv ta' politika għall-perjodu 2010-2013.3.  L-abbozz tal-programm ta' aġġustament ekonomiku u finanzjarju (minn issa 'l quddiem "il-programm") li ġie mressaq lill-Kummissjoni u lill-Kunsill għandu l-għan li jerġa jikseb il-kunfidenza tas-suq finanzjarju fis-settur bankarju Irlandiż u s-sovran, u b'hekk jippermetti lill-ekonomija terġa' lura għal tkabbir sostenibbli. Sabiex jintlaħqu dawn il-miri, il-programm jinkludi tliet elementi ewlenin. L-ewwel, strateġija għas-settur finanzjarju li tinkludi tnaqqis fundamentali fid-daqs, diżingranar kif ukoll riorganizzazzjoni tas-settur bankarju, flimkien ma' rikapitalizzazzjoni xierqa sal-livell meħtieġ. It-tieni, strateġija ambizzjuża ta' konsolidazzjoni fiskali, imsejsa fuq il-Pjan Nazzjonali ta' Rkupru 2011-2014 ippubblikat mill-awtoritajiet fl-24 ta' Novembru 2010. Il-pjan ifassal miżuri dettaljati ta' konsolidazzjoni fiskali bl-għan li d-dejn gross pubbliku jaqbad, b'mod deċiż, perkors li jwassal għat-tnaqqis tiegħu fuq perjodu medju ta' żmien . L-awtoritajiet huma impenjati li jnaqqsu d-defiċit għal inqas minn 3 % tal-PDG sal-2015, l-iskadenza riveduta stabbilita mill-Kunsill fis-[7] ta' Diċembru 2010. It-tielet, imsejjes ukoll fuq il-Pjan Nazzjonali ta' Rkupru, il-programm jistabbilixxi aġenda ambizzjuża ta' riforma strutturali, l-aktar għas-suq tax-xogħol, bl-għan li jiġi ffaċilitat l-aġġustament u jissaħħaħ il-potenzjal ta' tkabbir tal-ekonomija. L-awtoritajiet qed jitolbu assistenza finanzjarja mill-Unjoni, mill-Istati Membri taż-żona euro, self bilaterali mir-Renju Unit, l-Isvezja u d-Danimarka kif ukoll mill-FMI bħala appoġġ għal dan il-pakkett ta' politika ambizzjuż.4.  Fl-ambitu tal-projezzjonijiet attwali tal-Kummissjoni għat-tkabbir nominali tal-PDG (1.4 % fl-2011, 2.7 % fl-2012 u 3.8 % fl-2013), il-perkors għall-aġġustament fiskali speċifikat fir-Rakkomandazzjoni tal-Kunsill lill-Irlanda tas-[7] ta' Diċembru 2010, fl-ambitu tal-Artikolu 126(7) tat-Trattat, huwa konsistenti mal-perkors għal proporzjon ta' dejn mal-PDG ta' 98.9 % fl-2010, 113.5 % fl-2011, 120.0 % fl-2012 u 121.8 % fl-2013. Għaldaqstant, il-proporzjon tad-dejn mal-PDG ikun stabbilizzat fl-2013 u, minn hemm 'il quddiem, jaqbad perkors biex jitnaqqas, dejjem jekk ikun hemm progress ulterjuri fit-tnaqqsis tad-defiċit. Id-dinamiki tad-dejn huma effettwati minn bosta operazzjonijiet "barra mill-baġit", fejn huwa pprojettat li se jżidu l-proporzjon tad-dejn mal-PDG b'5.3 pps. fl-2011 u 0.8 pps. tal-PDG fl-2012 u jnaqqsuh b'1.3 pps. tal-PDG fl-2013. Dawn jinkludu injezzjoni kapitali fil-banek ipprojettata għall-2011, tnaqqis fir-riservi ta' flus u d-differenzi bejn il-pagamenti ta' mgħax abbażi tad-dovuti u abbażi ta' xi tħallas.5.  Il-valutazzjoni tal-Kummissjoni, b'koordinazzjoni mal-BĊE, hija li l-Irlanda teħtieġ finanzjament b'ammont totali ta' EUR 85 biljun għall-perjodu bejn Diċembru 2010 u tmiem l-2013. Minkejja l-aġġustament fiskali sinifikanti, id-distakk fil-finanzjament għas-sovran jista' jammonta sa EUR 50 biljun matul il-perjodu tal-programm. Dan jassumi li d-dejn fit-tul se jiġġedded b'rata ta' 0 % sal-aħħar tal-2011, 20 % fl-2012 u 80 % fl-2013. Qed isiru wkoll ipoteżi dwar tiġdid ta' dejn fuq perjodu ta' żmien qasir. L-istrateġija għas-settur finanzjarju inkluża fil-programm biex tinkiseb lura l-kunfidenza fis-sistema bankarja Irlandiża fuq bażi sostenibbli tinkludi skema ta' appoġġ bankarju sa EUR 35 biljun. Din tinkludi injezzjoni kapitali immedjata sa EUR 10 biljun fil-banek magħżula sabiex il-proporzjon tal-kapital ewlieni Tier-1 tagħhom jilħaq livell ta' 12 %, filwaqt li jiġu ffinanzjati miżuri bikrija ta' appoġġ għat-diżingranar u jitqies telf impost fuq self addizzjonali li għandu jiġi trasferit lill-Aġenzija Nazzjonali ta' Ġestjoni tal-Assi (National Asset Management Agency (NAMA). Il-provvisti ulterjuri ta' kapital kontinġenti ta' EUR 25 biljun għandhom jiżguraw li l-banek huma kapaċi li jissodisfaw rekwiżiti attwali u futuri ta' kapital. Madankollu, ħtiġijiet attwali ta' finanzjament jistgħu jkunu sostanzjalment inqas, b'mod partikolari, jekk il-kundizzjonijiet tas-suq jitjiebu b'mod sinifikanti u ma jseħħ l-ebda telf bankarju gravi mhux mistenni waqt il-perjodu tal-programm.6.  Il-programm ikun iffinanzjat permezz ta' kontribuzzjonijiet minn sorsi esterni u l-użu tal-ilqugħ finanzjarji Irlandiżi. L-assistenza tal-Unjoni lill-Irlanda tista' tilħaq sa EUR 22.5 biljun fl-ambitu tal-mekkaniżmu Ewropew għall-istabbilizzazzjoni finanzjarja (EFSM) stabbilit bir-Regolament tal-Kunsill (UE) Nru 407/2010 tal-11 ta' Mejju 2010. Din tkun parti mill-appoġġ totali pprovdut mill-isħab Ewropej tal-Irlanda li jammonta għal EUR 45 biljun. Flimkien mal-appoġġ mogħti mill-EFSM, is-self lill-Irlanda mill-pajjiżi sħab tal-UE jinkludi kontribuzzjonijiet mill-Faċilità Ewropea ta' Stabbiltà Finanzjarja (EUR 17.7 biljun), u appoġġ ta' self bilaterali mir-Renju Unit, l-Isvezja u d-Danimarka (total ta' EUR 4.8 biljun). Flimkien ma' dan, l-Irlanda talbet self mill-FMI ta' SDR 19.5 biljun (madwar EUR 22.5 biljun) fl-ambitu tal-Faċilità ta' Fond Estiż. Il-kontribuzzjoni Irlandiża tkun ta' EUR 17.5 biljun li se tiġi ffinanzjata minn kontribuzzjoni Irlandiża permezz tar-riserva ta' flus eżistenti tat-Teżor u kontribuzzjonijiet mill-Fond ta' Riserva Nazzjonali għall-Pensjonijiet (NPRF). L-appoġġ mill-EFSM irid jiġi pprovdut fuq termini u kundizzjonijiet simili għal dawk tal-FMI.7.  Il-Kunsill għandu jirrevedi fuq bażi regolari l-politika ekonomika implimentata mill-Irlanda, b'mod partikolari, fil-kuntest tar-reviżjonijiet annwali tal-aġġornament mill-Irlanda tal-programm ta' stabbiltà u l-implimentazzjoni tal-Programm Nazzjonali ta' Riforma, kif ukoll fl-ambitu tal-proċedura ta' żbilanċ eċċessiv.8.  L-assistenza finanzjarja tal-Unjoni għandha tkun ġestita mill-Kummissjoni. Il-kundizzjonijiet ekonomiċi speċifiċi miftehma mal-Irlanda għandhom jiġu stipulati f'Memorandum ta' Ftehim. It-termini finanzjarji dettaljati għandhom jiġu stabbiliti mill-Kummissjoni fil-Ftehim dwar Faċilità ta' Self.9.  Il-Kummissjoni għandha tivverifika f’intervalli regolari li l-kundizzjonijijet ta’ politika ekonomika marbutin mal-assistenza jiġu ssodisfati permezz ta’ missjonijiet u rappurtar regolari mill-awtoritajiet Irlandiżi kull tliet xhur.10.  Matul l-implimentazzjoni tal-programm, il-Kummissjoni għandha tipprovdi konsulenza politika addizzjonali kif ukoll assistenza teknika f’oqsma speċifiċi.11.  L-operazzjonijiet li l-assistenza finanzjarja tal-Unjoni tgħin fil-finanzjament tagħhom għandhom ikunu kompattibbli mal-politika tal-Unjoni u jkunu konformi mal-leġiżlazzjoni tal-Unjoni. Interventi ta' appoġġ għall-istituzzjonijiet finanzjarji għandhom jitwettqu skont ir-regoli tal-Unjoni dwar il-kompetizzjoni.12.  L-assistenza għandha tiġi pprovduta bl-għan li tiġi appoġġata l-implimentazzjoni b'suċċess tal-programm.ADOTTA DIN ID-DEĊIŻJONI:Artikolu 113.  L-Unjoni għandha tagħmel disponibbli self lill-Irlanda li jammonta għal massimu ta' EUR 22.5 biljun, b'maturità medja massima ta' 7.5 snin.14.  L-assistenza finanzjarja għandha tkun disponibbli għal tliet snin, li jibdew mill-ewwel jum wara d-dħul fis-seħħ ta' din id-Deċiżjoni.15.  L-assistenza finanzjarja tal-Unjoni għandha ssir disponibbli mill-Kummissjoni għall-Irlanda f’massimu ta’ 13 -il ħlas parzjali. L-iżborż ta' kull ħlas parzjali jista' jsir f'parti waħda jew aktar. Il-maturitajiet tal-partijiet taħt l-ewwel ħlas parzjali ma jistgħux ikunu itwal mill-maturità medja massima msemmija fil-paragrafu 1. F'każijiet bħal dawn, il-maturitajiet ta' partijiet ulterjuri se jkunu stabbiliti b'tali mod li l-maturità medja massima msemmija fil-paragrafu 1 tintlaħaq ladarba jsir l-iżborż tal-ħlasijiet parzjali kollha.16.  L-ewwel ħlas parzjali għandu jiġi rilaxxat suġġett għad-dħul fis-seħħ tal-Ftehim dwar is-Self u l-Memorandum ta’ Ftehim.17.  L-Irlanda għandha tħallas il-kost attwali tal-finanzjament tal-Unjoni għal kull parti flimkien ma' marġini ta' 292.5 punti bażi, li jirriżultaw f'kundizzjonijiet simili għal dawk tal-appoġġ mill-FMI.18.  Flimkien ma' dan, l-ispejjeż imsemmija fl-Artikolu 7 tar-Regolament Nru 407/2010 għandhom jitħallsu mill-Irlanda.19.  Jekk meħtieġ sabiex jiġi ffinanzjat is-self, għandu jkun permess l-użu prudenti ta’ skambji tar-rata tal-interess ma’ kontropartijiet tal-ogħla kwalità ta’ kreditu .20.  Il-Kummissjoni għandha tiddeċiedi fuq id-daqs u r-rilaxx ta' ħlasijiet parzjali ulterjuri. Il-Kummissjoni għandha tiddeċiedi dwar id-daqs ta' kull parti.Artikolu 221.  L-assistenza għandha tiġi ġestita mill-Kummissjoni b’mod konsistenti mal-impenji tal-Irlanda u r-rakkomandazzjonijiet tal-Kunsill, b’mod partikolari r-Rakkomandazzjonijiet indirizzati lill-Irlanda fil-kuntest tal-implimentazzjoni tal-Programm Nazzjonali ta’ Riforma kif ukoll l-implimentazzjoni tal-Patt dwar l-Istabbiltà u t-Tkabbir.22.  Il-Kummissjoni għandha taqbel mal-awtoritajiet tal-Irlanda dwar il-kundizzjonijiet speċifiċi ta’ politika ekonomika marbutin mal-assistenza finanzjarja, kif stipulati fl-Artikolu 3. Dawk il-kundizzjonijiet għandhom jiġu stipulati f’Memorandum ta’ Ftehim konsistenti mal-impenji u r-rakkomandazzjonijiet imsemmija fil-paragrafu 1. It-termini finanzjarja dettaljati għandhom jiġu stipulati fi Ftehim dwar Faċilità ta' Self li jiġi miftiehem mal-Kummissjoni.23.  Il-Kummissjoni għandha tivverifika f’intervalli regolari li jiġu ssodisfati l-kundizzjonijijet ta’ politika ekonomika marbuta mal-assistenza. Għal dan il-għan, l-awtoritajiet Irlandiżi għandhom ipoġġu kull tagħrif meħtieġ għad-dispożizzjoni tal-Kummissjoni u jikkooperaw bis-sħiħ magħha. Il-KEF għandu jinżamm mgħarraf mill-Kummissjoni dwar il-possibbiltà ta’ rifinanzjament tas-self jew ir-ristrutturar tal-kundizzjonijiet finanzjarji.24.  L-Irlanda għandha tkun lesta tadotta u timplimenta miżuri addizzjonali ta' konsolidazzjoni biex tiżgura l-istabbiltà makrofinanzjarja, jekk ikun il-każ li dawn il-miżuri jkunu neċessarji matul il-programm ta' assistenza. L-awtoritajiet Irlandiżi għandhom jikkonsultaw lill-Kummissjoni qabel jadottaw xi miżuri addizzjonali bħal dawn.Artikolu 325.  Il-programm ta' aġġustament ippreparat mill-awtoritajiet Irlandiżi huwa hawnhekk approvat.26.  L-iżborż ta’ kull ħlas parzjali ulterjuri għandu jsir fuq il-bażi ta’ implimentazzjoni sodisfaċenti tal-programm ta' aġġustament tal-Gvern Irlandiż inkluż fil-Programm ta’ Stabbiltà tal-Irlanda, fil-Programm Nazzjonali ta’ Riforma u, b’mod partikolari, il-kundizzjonijiet speċifiċi ta’ politika ekonomika stabbiliti fil-Memorandum ta’ Ftehim. Dawn għandhom jinkludu, inter alia , il-miżuri pprovduti fil-paragrafi 4 sa 9 ta' dan l-Artikolu.27.  Id-defiċit tal-amministrazzjoni pubblika m'għandhux jaqbeż l-10.6 % tal-PDG ipprojettat għall-2011, 8.6 % tal-PDG fl-2012 u 7.5 % tal-PDG fl-2013, sabiex l-Irlanda titqiegħed fuq il-perkors li jwassal għal tnaqqis fid-defiċit għal taħt it-3 % tal-PDG sal-2015. Il-perkors ipprojettat għad-defiċit annwali ma jinkludix l-effett dirett possibbli ta' miżuri potenzjali ta' appoġġ lill-banek fil-kuntest tal-istrateġija tal-gvern għas-settur finanzjarju kif stabbilita fil-Memorandum ta' Politika Ekonomika u Finanzjarja (MEFP) u speċifikata fil-Memorandum ta' Ftehim li għandu jiġi ffirmat mill-Kummissjoni u l-awtoritajiet Irlandiżi. Minbarra dan, il-perkors huwa konsistenti mal-opinjoni preliminari tal-Eurostat dwar it-trattament kontabilistiku taż-żmien ta' reġistrazzjoni (ESA 95) tal-pagamenti ta' imgħax fuq ċedoli pagabbli lill-Anglo-Irish Bank[2], b'tali mod li reviżjoni ta' dik l-opinjoni tirriżulta f'reviżjoni tal-perkors għad-defiċit.28.  Il-miżuri speċifikati fil-paragrafi 7 sa 9 hawn taħt għandhom jiġu adottati mill-Irlanda qabel tmiem is-sena indikata, bl-iskadenzi eżatti għas-snin 2011-2013 speċifikati fil-Memorandum ta' Ftehim li għandu jiġi iffirmat bejn il-Kummissjoni u l-awtoritajiet Irlandiżi. L-Irlanda għandha tkun lesta li twettaq miżuri addizzjonali ta' konsolidazzjoni biex tnaqqas id-defiċit għal inqas minn 3 % tal-PDG sal-2015 f'każ li jseħħu riskji negattivi għall-miri għad-defiċit imsemmija fil-paragrafu 3.29.  Bl-għan li tinkiseb lura l-kunfidenza fis-settur finanzjarju, l-Irlanda se tirrikapitalizza b'mod xieraq, twettaq diżingranar malajr u tirristruttura bir-reqqa s-sistema bankarja kif stabbilit fil-Memorandum ta' Ftehim. B'mod partikolari, l-Irlanda għandha:(a) tieħu azzjoni sabiex tiżgura li l-Allied Irish Banks, il-Bank of Ireland, l-Educational Building Society u l-Irish Life and Permanent jiġu rrikapitalizzati, jekk meħtieġ, fil-forma ta' ekwità sabiex jiġi żgurat li jinżamm ir-rekwiżit ta' kapital minimu ta' 10.5 % tal-kapital ewlieni Tier-1, abbażi tar-riżultati tal-Analiżi dwar l-Adegwatezza Kapitali Prudenzjali għall-2011.(b) timplimenta fl-iqsar żmien possibbli ż-żvestiment tal-partiċipazzjonijiiet fil-banek li nkisbu matul il-kriżi, b'tali mod li jkun kompatibbli mal-istabbiltà finanzjarja u mal-kunsiderazzjonijiet dwar il-finanzi pubbliċi.(c) timplimenta pjan speċifiku għas-soluzzjoni tal-Anglo Irish Bank u l-Irish Nationwide Building Society li jipprova jiminimizza t-telf ta' kapital b'konsegwenza tas-soluzzjoni ta' dawn l-istituzzjonijiet ta' kreditu li mhumiex vijabbli.30.  L-Irlanda għandha tadotta l-miżuri li ġejjin qabel tmiem l-2010:L-adozzjoni ta' baġit għall-2011 li jinkludi miżuri ta' konsolidazzjoni fiskali b'ammont totali ta' EUR 6 biljun bl-għan li jitnaqqas id-defiċit tal-amministrazzjoni pubblika fil-qafas ta' żmien imsemmi fl-Artikolu 3(3). Il-baġit għandu jinkludi miżuri ta' dħul sabiex jinġabru, mill-inqas, EUR 1,400 miljun fl-2011, u li għandhom jinkludu t-tnaqqis tal-faxex tat-taxxa fuq l-introjtu u krediti jew miżuri ekwivalenti li jrendu EUR 945 miljun fl-2011; tnaqqis fil-ħelsien mit-taxxa fuq il-pensjoni u tnaqqis ieħor marbut mal-pensjoni li jrendu EUR 155 miljun fl-2011; tnaqqis fl-infiq ġenerali fuq it-taxxa li jrendi EUR 220 miljun fl-2011; żieda fis-sisa u miżuri fiskali mixxellanji li jrendu EUR 80 miljun fl-2011. Flimkien ma' dawn, il-baġit għandu jispeċifika li l-gvern se jfassal metodi biex irendi, mill-inqas, EUR 700 miljun f'miżuri ta' darba u miżuri oħra matul l-2011. Il-baġit se jinkludi wkoll tnaqqis fin-nefqa kurrenti fl-2011 ta' mill-inqas, EUR 2,090 miljun, inkluż: tnaqqis fin-nefqa għal protezzjoni soċjali; tnaqqis fl-impjiegi mas-servizz pubbliku; tnaqqis fil-pensjonijiet eżisteni għas-servizz pubbliku fuq bażi progressiva b'medja li taqbeż l-4 %; tfaddil fuq infiq ieħor inkluż tnaqqis fl-infiq fuq oġġetti u servizzi u f'pagamenti oħra ta' trasferiment; Tnaqqis ta' mill-inqas EUR 1,800 miljun fin-nefqa kapitali pubblika meta mqabbla mal-pjanijiet għall-2011. F'ċirkostanzi eċċezzjonali, għandhom jiġu kkunsidrati miżuri oħra li jżidu tfaddil komparabbli ma' dawk imsemmija hawn fuq, b'konsultazzjoni mill-qrib mal-Kummissjoni.31.  L-Irlanda għandha tadotta l-miżuri li ġejjin sal-aħħar tal-2011:(a) Tnaqqis ta' 10 % fil-paga ta' impjegati ġodda mas-servizz pubbliku. Il-Gvern għandu jikkunsidra wkoll aġġustament xieraq, li jinkludi l-kost tal-pagi tas-servizz pubbliku, sabiex jiġu kkumpensati nuqqasijiet potenzjali fit-tfaddil ipprojettat bħala riżultat ta' ineffiċjenzi amministrattivi u tnaqqis fin-numri tas-servizz pubbliku.(b) L-adozzjoni ta' baġit għall-2012 li jinkludi miżuri ta' konsolidazzjoni fiskali fl-ammont totali ta' EUR 3.6 biljun bl-għan li jitnaqqas id-defiċit tal-amministrazzjoni pubblika fil-qafas ta' żmien imsemmi fl-Artikolu 1(3). L-abbozz tal-baġit għandu jinkludi, b'mod partikolari, miżuri ta' dħul li jrendu EUR 1.5 biljun f'sena sħiħa inkluż, inter alia , tnaqqis fil-faxex tat-taxxa fuq l-introjtu personali u krediti; tnaqqis fil-ħelsien mit-taxxa fuq pensjonijiet privati; tnaqqis fl-infiq ġenerali fuq it-taxxa; taxxa ġdida dwar il-proprjetà; riforma fit-taxxa fuq il-qligħ kapitali u t-taxxa fuq l-akkwisti kapitali; żieda fit-taxxa fuq il-karbonju. Dan il-baġit għandu jipprovdi għal tnaqqis fl-infiq fl-2012 ta' EUR 2.1 biljun, inkluż tnaqqis fin-nefqa soċjali; tnaqqis fl-impjiegi mas-settur pubbliku; aġġustamenti fil-pensjonijiet tas-settur pubbliku u fin-nefqa fi programmi oħra; u tnaqqis fl-infiq kapitali.(c) Il-finalizzazzjoni ta' valutazzjoni indipendenti tat-trasferiment tar-responsabbiltà tal-provvista tas-servizzi tal-ilma mill-awtoritajiet lokali lil entità għall-provvista tal-ilma, u l-preparazzjoni ta' proposti għall-implimentazzjoni bl-għan li tibda tkun responsabbli għall-iffatturar mill-2012/2013.(d) L-adozzjoni ta' leġiżlazzjoni sabiex tiżdied l-età tal-pensjoni tal-istat għal 66 sena fl-2014, 67 fl-2021 u 68 fl-2028, bl-għan li tissaħħaħ is-sostenibbiltà tal-finanzi pubbliċi. Minbarra dan, id-drittijiet għall-pensjoni għall-impjegati ġodda mas-servizz pubbliku għandhom jiġu riformati b'effett mill-2011. Dan għandhu jinkludi reviżjoni tal-irtirar aċċellerat għal ċerti kategoriji ta' impjegati pubbliċi u indiċjar tal-pensjonijiet għall-prezzijiet tal-konsumatur. Il-pensjonijiet għandhom ikunu bbażati fuq introjti medji matul il-karriera. L-età tal-irtirar għal impjegati ġodda għandha tkun marbuta mal-età tal-irtirar għall-pensjoni tal-istat.(e) L-adozzjoni ta' miżuri li jsaħħu strateġija baġitarja kredibbli u l-qafas baġitarju. L-Irlanda għandha tadotta u timplimenta r-regola fiskali li kwalunkwe dħul addizzjonali mhux ippjanat matul l-2011-l-2015, se jiġi allokat għat-tnaqqis tad-defiċit u d-dejn. Skont il-proposta stabbilita fil-Pjan ta' Rkupru Nazzjonali 2011-2014, l-Irlanda għandha tistabbilixxi kunsill baġitarju konsultattiv li jipprovdi valutazzjoni indipendenti dwar il-pożizzjoni u previżjonijiet baġitarji tal-Gvern. L-Irlanda għandha tadotta Liġi dwar ir-Responsabbiltà Fiskali li tintroduċi qafas ta' infiq fuq perjodu ta' żmien medju b'limiti multiannwali vinkolanti fuq l-infiq f'kull qasam. Din għandha ssir billi jitqiesu kwalunkwe riformi dwar governanza ekonomika riveduta fuq il-livell tal-UE u tibni fuq ir-riformi eżistenti.(f) L-Irlanda għandha tadotta bidliet leġiżlattivi biex jitneħħew restrizzjonijiet fuq il-kummerċ u l-kompetizzjoni f'setturi protetti inklużi, il-professjoni legali, is-servizzi mediċi u l-professjonijiet relatati mal-farmaċewtika.(g) Ir-rikapitalizzazzjoni tal-banek domestiċi Irlandiżi sa livell inizjali ta' 12 % ta' kapital ewlieni Tier 1, billi jitqiesu telf impost fuq self addizzjonali li għandu jiġi trasferit lin-NAMA u finanzjament ta' diżingranar bikri billi jkunu disponibbli EUR 10 biljun fis-sistema. Ir-rikapitalizzazzjoni għandha tieħu l-forma ta' ishma ta' ekwità (jew strumenti ekwivalent għall-Educational Building Society).(h) L-introduzzjoni ta' leġiżlazzjoni li tirriforma l-paga minima b'tali mod li tkattar il-ħolqien tal-impjiegi and taġixxi b'mod li tipprevjeni distorsjonijiet ikkaġunati minn pagi minimi settorjali, u impenn, bi ftehim mal-Kummissjoni, li titwettaq reviżjoni indipendenti tal-qafas ta' Ftehimiet ta' Impjiegi Reġistrati u l-Ordnijiet ta' Regolamentazzjoni ta' Impjiegi.(i) Riforma tas-sistema tal-benefiċċju tal-qgħad sabiex jissaħħu l-inċentivi għal ħruġ bikri mill-qgħad. Miżuri ta' attivazzjoni għandhom jiġu msaħħa billi jiġu identifikati aħjar il-ħtiġijiet ta' dawk li qegħdin ifittxu mpjieg, u jiġu żviluppati sanzjonijiet biex jiġu żgurati t-tfittxija għal impjieg u t-taħriġ min-naħa tal-benefiċarji; din għandha tkun appoġġata minn monitoraġġ aktar effettiv. Il-mekkaniżmu tas-sanzjonijiet għandu jkun stabbilit b'tali mod li jwassal għal telf effettiv fl-introjtu mingħajr ma jippenalizza b'mod eċċessiv.(j) Il-pubblikazzjoni ta' reviżjoni bir-reqqa tas-sistema ta' dejn personali u l-bidu tal-ħidma fuq riforma ta' leġiżlazzjoni li se tibbilanċja l-interessi kemm tal-kredituri kif ukoll tad-debituri.(k) Il-preparazzjoni ta' rapport li jipprovdi valutazzjoni indipendenti tas-setturi tal-elettriku u tal-gass sabiex jassiti l-bżonn ta' finanzjament pubbliku kif ukoll sabiex tiżdied il-kompetizzjoni. L-awtoritajiet għandhom jikkonsultaw lill-Kummissjoni dwar ir-riżultat ta' din il-valutazzjoni bl-għan li jiġu stabbiliti miri xierqa.(l) Sabiex tissaħħaħ il-kompetizzjoni fis-swieq miftuħa, il-leġiżlazzjoni għandha tiġi riformata sabiex tiġġenera deterrenza aktar kredibbli billi jkunu previsti l-impożizzjoni possibbli ta' multi jew sanzjonijiet oħra f' każijiet li jikkonċernaw il-kompetizzjoni. Flimkien ma' dan, ikun meħtieġ li l-awtoritajiet dwar il-kompetizzjoni jidentifikaw setturi li huma effettivament barra mill-ambitu tal-liġi dwar il-kompetizzjoni u li jidentifikaw proċessi sabiex jiġu indirizzati dawk l-esklużjonijiet.(m) Sabiex jiġi mħeġġeġ it-tkabbir fis-settur tal-bejjiegħa, il-gvern se jwettaq studju biex jeżamina l-impatt ekonomiku tal-eliminazzjoni tad-distakk attwali fid-daqs tas-siti tal-bejgħ bl-għan li tissaħħaħ il-kompetizzjoni u jonqsu l-prezzijiet għall-konsumaturi. L-implimentazzjoni tal-politika tal-istudju se tiġi diskussi mal-Kummissjoni.32.  L-Irlanda għandha tadotta l-miżuri li ġejjin sal-aħħar tal-2012:(b) L-adozzjoni ta' baġit għall-2013, inkluż miżuri ta' konsolidazzjoni fiskali li jammontaw, mill-inqas, għal EUR 3.1 biljun bl-għan li jitnaqqas id-defiċit tal-amministrazzjoni pubblika fil-qafas ta' żmien imsemmi fl-Artikolu 1(3). B'mod partikolari, il-baġit għandu jinkludi miżuri ta' dħul sabiex jinġabar, mill-inqas, EUR 1.1 biljun (li jinkludi r-riport mill-2012), inkluż: tnaqqis fil-faxex ta' taxxa fuq l-introjtu personali u krediti; tnaqqis fil-ħelsien mit-taxxa fuq pensjonijiet privati; tnaqqis fl-infiq ġenerali fuq it-taxxa u l-introduzzjoni ta' taxxa fuq il-proprjetà. Il-baġit għandu jinkludi wkoll tnaqqis fin-nefqa fl-2013 ta' mill-inqas, EUR 2 biljun, inkluż: tnaqqis fin-nefqa għal protezzjoni soċjali; tnaqqis fl-impjiegi mas-servizz pubbliku; aġġustament fil-pensjonijiet tas-servizz pubbliku; tnaqqis fil-infiq f'programmi oħra; u tnaqqis fl-infiq kapitali.(b) It-tressiq ta' leġiżlazzjoni lill-Parlament sabiex issir riforma tas-sistema tad-dejn personali bl-għan li jiġi żgurat bilanċ aħjar bejn l-interessi tal-kredituri kif ukoll tad-debituri.33.  Sabiex tiġi żgurata implimentazzjoni, bla xkiel, tal-kundizzjonalità tal-programm u sabiex l-iżbilanċi jerġgħu lura f'livelli sostenibbli, il-Kummissjoni għandha tipprovdi pariri u gwida kontinwi dwar riformi fiskali, dawk tas-suq finanzjarju kif ukoll dawk strutturali u fi ħdan il-qafas ta' programm ta' assistenza għandha, flimkiem mal-FMI u b'koordinazzjoni mal-BĊE, tirrevedi perjodikament l-effikaċja u l-impatt ekonomiku u soċjali tal-miżuri miftiehma u tirrakkomanda korrezzjonijiet meħtieġa bl-għan li jissaħħu t-tkabbir u l-ħolqien tal-impjiegi, jiġi żgurat il-konsolidazzjoni fiskali meħtieġ u jiġi minimizzat impatt soċjali li jagħmel ħsara, b'mod partikolari, fir-rigward tal-aktar membri vulnerabbli tas-soċjetà Irlandiża.Artikolu 4L-Irlanda għandha tiftaħ kont speċjali mal-Bank Ċentrali tal-Irlanda għall-ġestjoni tal-assistenza finanzjarja tal-Unjoni.Artikolu 5Din id-Deċiżjoni hija indirizzata lill-Irlanda.Artikolu 6Din id-Deċiżjoni għandha tiġi ppubblikata f' Il-Ġurnal Uffiċjali tal-Unjoni Ewropea .Magħmul fi Brussel,Għall-KunsillIl-PresidentDIKJARAZZJONI TAL-IMPATT BAĠITARJU(cf. l-Artikolu 16 tar-Regoli Interni)QASAM POLITIKU: TITOLU 01 – L-AFFARIJIET EKONOMIĊI U FINANZJARJIATTVITÀ: OPERAZZJONIJIET U STRUMENTI FINANZJARJITITOLU TAL-AZZJONI: MEKKANIżMU EWROPEW TA' STABBILIZZAZZJONI FINANZJARJA - ASSISTENZA FINANZJARJA LILL-IRLANDA1. ISEM TAL-PROPOSTA: INTESTATURA TAL-BAĠIT IKKONĊERNATA U TITOLU01 04 01 03 Garanzija tal-Unjoni Ewropea għal self tal-Unjoni li sar għal assistenza finanzjarja taħt il-mekkaniżmu Ewropew ta' stabilizzazzjoni finanzjarja2. BAŻI LEGALI:L-Artikolu 122(2) tat-Trattat Ir-Regolament tal-Kunsill Nru 407/210.3. ĊIFRI GLOBALI GĦAS-SENA FINANZJARJA (F'EURO)Din il-partita tikkostitwixxi l-istruttura għall-garanzija mogħtija mill-Unjoni Ewropea. Din għandha tippermetti lill-Kummissjoni l-manutenzjoni tad-djun (somma kapitali ewlenija, interessi u spejjeż oħra) f’każ li d-debitur (l-Irlanda) jonqos milli jħallas.L-entrata baġitarja (“p.m.”) tirrifletti l-garanzija baġitarja li tiġi attivata biss fil-każ li l-garanzija effettivament tintuża. Normalment il-garanzija tal-baġit ma ssirx sejħa għaliha.3a – Sena kurrentiMhux applikabbliCA |Approprjazzjoni inizjali għas-sena finanzjarja (baġit) |Trasferimenti |Approprjazzjonijiet addizzjonali |Approprjazzjonijiet totali |Approprjazzjonijiet diġà mwarrba minn programm ta' ħidma ieħor |Bilanċ disponibbli |Ammont għall-azzjoni proposta |3b - RiportiMhux applikabbliCA |Riporti |Approprjazzjonijiet diġà mwarrba minn programm ta' ħidma ieħor |Bilanċ disponibbli |Ammont għall-azzjoni proposta |3c – Is-sena finanzjarja li jmissMhux applikabbliCA |Approprjazzjoni inizjali għas-sena finanzjarja (baġit) | p.m. |Trasferimenti |Approprjazzjonijiet addizzjonali |Approprjazzjoni totali |Approprjazzjonijiet diġà mwarrba minn programm ta' ħidma ieħor |Bilanċ disponibbli |Ammont għall-azzjoni proposta | p.m. |4. DESKRIZZJONI TAL-AZZJONIL-assistenza finanzjarja għall-perjodu medju ta' żmien proposta biex tingħata lill-Irlanda (li għandha tiġi ffinanzjata mis-self tal-Unjoni fis-swieq kapitali internazzjonali) tikkonsisti f'self tal-Unjoni li jammonta għal EUR 22.5 biljun. Dan se jkun ipprovdut fil-kuntest ta' pakkett ta' finanzjament internazzjonali. B'mod partikolari, is-self lill-Irlanda mill-pajjiżi sħab tal-UE għandu jinkludi kontribuzzjoni mill-Faċilità Ewropea ta' Stabbiltà Finanzjarja (EUR 17.7 biljun), u appoġġ ta' self bilaterali mir-Renju Unit, l-Isvezja u d-Danimarka (EUR 4.8 biljun). Flimkien ma' dan, l-Irlanda talbet self mill-FMI ta' SDR 19.5 biljun (madwar EUR 22.5 biljun) fl-ambitu tal-Faċilità ta' Fond Estiż. Il-kontribuzzjoni Irlandiża tkun ta' EUR 17.5 biljun li se jiġu ffinanzjati minn kontribuzzjoni Irlandiżi permezz tar-riserva ta' flus eżistenti tat-Teżor u kontribuzzjonijiet mill-Fond ta' Riserva Nazzjonali għall-Pensjonijiet (NPRF). L-appoġġ finanzjarju tal-Unjoni lill-Irlanda huwa intenzjonat li jappoġġa r-ritorn tal-ekonomija għal tkabbir sostenibbli u jiżgura l-funzjonament tajjeb tas-sistema bankarja. Fl-istess waqt, l-assistenza tagħmel kontribuzzjoni lejn il-ħarsien tal-istabbiltà finanzjarja fl-UE u fiż-Żona Euro billi tikseb lura l-kunfidenza.Is-self tal-Unjoni miġbur mis-swieq kapitali jew minn istituzzjonijiet finanzjarji bl-iskop li jingħata s-self lill-Irlanda huwa kopert mill-baġit tal-Unjoni. Fil-prinċipju, l-ammont li għandu jissellef lill-Irlanda jammonta għal EUR 22.5 biljun.L-istruttura għall-garanzija pprovduta mill-baġit tal-Unjoni Ewropea se tippermetti lill-Kummissjoni twettaq manutenzjoni tad-dejn f’każ li l-Irlanda ma tkunx tista’ tħallsu.Sabiex tonora l-obbligi tagħha, il-Kummissjoni tista’ tuża r-riżorsi ta’ likwidità tagħha stess biex tmantni d-dejn provviżorjament. F’dan il-każ, japplika l-Artikolu 12 tar-Regolament tal-Kunsill (KE, Euratom) Nru 1150/2000 tat-22 ta' Mejju 2000 li jimplimenta d-Deċiżjoni 2007/436/KE, Euratom dwar is-sistema tar-riżorsi proprji tal-Komunitajiet Ewropej (ĠU L 130, 31.5.2000, p. 1).5. METODU TA’ KALKOLU ADOTTATMhux applikabbli.6. SKEDA TAL- PAGAMENTI (F’EURO)Mhux applikabbli.Intestatura | Approprjazzjonijiet | Pagamenti |Sena n | Sena n+1 | Sena n + 2 | Sena n + 3 | Snin finanzjarji sussegwenti |Sena n |Sena n+1 |Sena n |Sena n+1 |Total |[1] ĠU L 118, 12.5.2010, p. 1.[2] Ara .